بەرپرسی ئیدارەی پەروەردە و بارهێنانی شاری ڕوانسەر دەسبەسەر کرا\nیەکشەممە 24ی سەرماوەز 2719\nهاووڵاتییەکی کامیارانی بە ٥ ساڵ زیندانیی تەعزیری مەحکووم کرا زیندانییەکی سیاسیی کورد لە زیندانی "مەسجێد سلێمان" مانی لە خواردن گرت کاسبکارێکی کورد بە تەقەی هێزە نیزامییەکان لە سنووری شنۆ گیانی لەدەست دا ماڵپەڕەکانی ئیتلاعاتی ئێران، تۆمەتی کوژرانی هاووڵاتییەکی کامیارانی دەدەنە پاڵ حیزبی دێموکرات چالاکێکی ئەدەبی لە بۆکان بە دوو ساڵ زیندان مەحکووم کرا کۆنفڕانسی هەڵسەنگاندنی بارودۆخی نەتەوەکانی ئێران لە یەکیەتیی ئورووپا کۆنفڕانسێک سەبارەت بە بارودۆخی نەتەوەکانی ئێران لە یەکیەتیی ئورووپا بەڕێوە چوو چالاکێکی ژینگەپارێزی لە دێولان دەسبەسەر کرا زیندانییەکی سیاسیی کورد لە زیندانی سەقز ئازاد کرا ٥ هاووڵاتی لە زیندانی کرماشان لەسێدارە دران\n14:56 - 31 پووشپەڕ 2719\nئاژانسی کوردپا: هێزە ئیتلاعاتییەکانی شاری ڕوانسەر، بەرپرسی پەروەردە و بارهێنان و هەروەها بەرپرسێکی فەرهەنگیی ئەو شارەیان دەسبەسەر کرد.\nبەپێی ڕاپۆرتی گەیشتوو بە ئاژانسی هەواڵدەریی کوردپا، \_"عوسمان وەیسی\_" بەرپرسی پەروەردە و بارهێنانی شاری ڕوانسەر، لەگەڵ بەرپرسێکی دیکەی فەرهەنگیی ئەو شارە، لە لایەن هێزە ئیتلاعاتییەکانەوە، دەسبەسەرکراون و بۆ شوێنێکی نادیار ڕاگوێزراونەتەوە.\nجێگیری سیاسی- ئەمنییەتیی فەرمانداری شاری ڕوانسەر هەواڵی دەسبەسەرکردنی \_"عوسمان وەیسی\_" پشتڕاست کردووەتەوە، بەڵام باسی لە هۆکاری دەسبەسەرکردنەکەی نەکردووە.\nسەرەڕای بەدواداچوونی بنەماڵەی ئەم دوو هاووڵاتییە دەسبەسەرکراوە، بۆ ئاگاداربوون لە چارەنووس و شوێنی ڕاگیرانیان، هێزە ئیتلاعاتییەکان لە دانەوەی هەر جۆرە وڵامێکی ڕوون بەو دوو بنەماڵەیە، خۆدەبوێرن.\n\_"عوسمان وەیسی\_" خەڵکی شاری ڕوانسەر، ڕێکەوتی ١٠ی ڕەشەممەی ساڵی ٩٥، پاش ٢١ ساڵ پێشینەی مامۆستایەتی لە قوتابخانە دواناوەندییەکانی شارەکانی ڕوانسەر، قەسری‌شیرین و جوانڕۆ، وەکوو بەرپرسی پەروەردە و بارهێنانی شاری ڕوانسەر دیاری کرا.\nئیدارەی ئیتلاعات لە هەمبەر بێسەروشوێن بوونی هەواڵنێرێکی ئەو ناوەندە بێدەنگیی هەڵبژاردووە\n17:02 - 24 سەرماوەز 2719\nهاووڵاتییەکی کامیارانی بە ٥ ساڵ زیندانیی تەعزیری مەحکووم کرا\n11:28 - 24 سەرماوەز 2719\nزیندانییەکی سیاسیی کورد لە زیندانی "مەسجێد سلێمان" مانی لە خواردن گرت\n11:16 - 24 سەرماوەز 2719\nکاسبکارێکی کورد بە تەقەی هێزە نیزامییەکان لە سنووری شنۆ گیانی لەدەست دا\n10:42 - 24 سەرماوەز 2719\nهاووڵاتییەکی دەسبەسەرکراوی قوروەیی لە گرتنی پارێزەر بێبەری کراوە\n10:41 - 24 سەرماوەز 2719


لە روانگەی 'یان وات' شوێنێک بۆ ئەم رۆمانە نیە و، ئەمڕۆکە مەیلێکی روولەزیادبوون هەیە بۆ پرسیارخستنەسەر کاری سۆسیۆ ـ مێژوویی ئەم نووسەرە سەبارەت بە چییەتی رۆمانی تازە. داخۆ راستیی مێژووی رۆمان چییە، ئایا دەتوانین باس لە مێژوویەکی راستەقینە بکەین؟ 'ماگارێت ئان دوودی' ئەو نووسەرەیە دەیەوێ ئەمە بکات: کتێبی مەزنی ئەو بەڕاستی شیاوی ناوەکەی خۆی واتە 'مێژووی راستەقینەی رۆمان'ە The True Story of the Novel (1996). لەم بەرهەمەدا ئەو رووانینی فەرمی سەبارەت بەوەی ئێمە بۆ یەکەم جار لە سەدەی هەژدەدایە وەک فۆرم رووبەرووی رۆمان دەبینەوە دەخاتە کێشەوە؛ واتە ئەو روانگەیەی وا رۆمان دەبەستێتەوە بە سەرهەڵدانی بۆرژوازی لە ئۆرووپا و بەتایبەت لە ئینگلیزدا. ئەو دەیەوێ ئەوە بسەلمێنێ کە بەپێچەوانەی روانگەی ئینگلیزیانەی یان وات، رۆمان خاوەن سەرەتایەکی کۆنتر و جیهانیترە. دوودی دەیبەستێتەوە بە کلتورە کۆنەکانی ئافریقا، ئاسیا و ئۆرووپا و هەروەها ئاماژە بە چیرۆکی سوری، ئافریقای و یۆنانی دەدا کە بە زمانی یۆنانی و لاتین لە هەزارەی یەکەم لە دووای مەسیح نووسراون، ئەو بەرهەمانەی بەفراوانی دەخوێندرانەوە. دیارە مەرج نین ئەم تێکستانە داواکانی وات لەپێوەندی لەگەڵ ریالیزم و ئەگەرەکانی بە رۆمانبوون دەستەبەربکەن. زۆر لەم بەرهەمانە زیاتر لەوەی دوواتر مرۆ دەیتوانی ناوی رۆمانیان لێ بنێ رۆمان بوون و، دوودی حەزی وات دەبینێ بۆ بەرتەسککردنەوەی ناوی رۆمان بۆ فۆرمی نوێی پەخشانیی ریالیستی، کە ئەمە نموونەی روانگەیەکی بەرتەسکە لە تێگەیشتنی نامێژووییانە بۆ رۆمان. نووسەرانی وەک 'سێرڤانتس' و 'فیلدینگ' دانیان بە پێشینیانی خۆیاندا دەهێنا، بەڵام چیرۆکە کۆنەکان لەسەدەی هەژدە بەشێوەی رەمزاوی لە قەفەسەی کتێبەکاندا نەمان و ونبوون، تەقریبەن لەسەردەمی لەدایکبوونی رۆمانی ئینگلیزیدا! بەگوێرەی دوودی نوخبەگەرایی ئۆرووپیانە لەو کاتەدا وەها پێی لەسەر خۆی دادەگرت کە پەخشانی خەیاڵئامێزی دونیای دەریای ناوەراستی کۆنی فڕێدایە ناو کۆگایەکی زبڵ بەناوی رۆمانس. بەم شێوەیە ماوەیەکی زۆر توانیان سەرکەوتوو بن لە بەدوورڕاگرتنی غەریبەکان لە پانتایی ئەدەبییات.\nوات یەکەمین کەسی بەر رەخنەکانی 'دوودی'یە؛ دوودی گریمانەکەی وات وەک شوینیزمی ئینگلیزی پێناسەدەکا. خوێندنەوەی ئەو شاکارێکی بێ وێنەیە لەناو مێژووی رۆمانی ئەدەبی جیهانیدا کە بواری چییەتی رۆمان و ئەوەیکە لە کوێ و کەی سەریهەڵداوە پەرەپێدەدا؛ خوێندنەوەیەک کە هەروەها باس لەوە دەکا چ روانگەگەلێک مافی ئەوەیان هەبووە مۆنۆپۆلەی روانینی خۆیان بۆ سەر رۆمان بکەن. ئەوەیکە وەها خوێندنەوەیەک دوواڕاستی لەم بارەیەوە بێت گومانم لێی هەیە، چونکە روانگەی توتالیتاری هەمیشە لەبەر مەترسی خۆتازنەکردنەوەدایە. بۆچوونی توندی رەخنەییانەی دوودی لە لێکۆڵەرەکانی پیشوو، بۆخۆیشی بەدوورنیە لە رەخنە. چونکە ئەگەر هەموو گێڕانەوە پەخشان ئامێزەکانی زەمانەکانی تر وەک رۆمان ناویان لێ بنێین، ئەوا قسەکردن لەسەر پرۆفایلی ژانرێک غەیرەمومکین دەبێ.\nلێرە لە نۆروێژ چیرۆکە حیماسییە ئیسلەندییەکانی وەک 'نیۆڵس' و 'ئێگیل' (لە دەورووبەری ١٢٥٠)، کە بۆ ئەدەبی پەخشانی زوو نموونەی چیرۆکی زارەکین و، 'هانس ه. شەی' لە لێکسیکۆنی گەورەی نۆروێژیدا وەک "بەرهەمی رۆمانئاسای ریالیستی" گروپبەندیان دەکا ـ واتە وەک فۆرمیکی پێش رۆمان ـ نیشانیدەدا نەسڵەکانی دوواتر لەم ناوە گەیشتوون و بەکاریان هێناوە. ئەدەبی حیماسی بەدڵنیاییەوە لەسەر قاچی خۆی راوەستاوەو لەوەیکە وەک رۆمان ناوی ببرێ هیچ شتێکی دەستناکەوێ. هەروەها کاتێک لە سەدەی نۆزدە نزیک دەکەوینەوە، دەبینین رۆمان خۆی لە چیرۆکە کۆنەکان جیادەکاتەوە؛ ئەگەرچی بەشێوەیەکی سروشتی قەت دیوارێکی ئەستووری وەها لە نێوان ئەو دوو چیرۆکە گوندییەی 'بیۆرنسۆن'دا نین کە دەتوانرێ وەک رۆمان ناویان لێ بنرێ. بەهەرحاڵ ئاشکرایە نووسەرانی سەدەی نۆزدە لە رۆمان وەک فۆڕمێکی نوێ و رادیکاڵ، لەچاو چیرۆکە نەریتییەکان، دەڕوانن. بۆ نموونە 'تورە رێم' باس لەوەدەکا چلۆن 'ئەلکساندر شێللاند' قەناعەتی لە لایەن 'براندس'ەوە پێهێنرا بۆ ئەوەی 'گارمان و وۆرس' Garman & Worse (١٨٨٠) لە جیاتی چیرۆک وەک رۆمان ناو ببا. 'رێم' دەنووسێ: "رەنگە بە هۆی پێوەندی رۆمان بە بەرنامەیەکی رادیکاڵ و ریالیستییەوە بوو کە 'جۆرج براندس' قەناعەتی بە 'شێللاند' هێنا کەڵک لەم وشەیە وەربگرێ. ئەمە نیشانیدەدا چلۆن 'شێللاند' بوو بە وتەبێژی ئەم ژانرە نوێ و مودێڕنە.١٤


په‌یكه‌رێكی محه‌مه‌د سه‌ڵاح بووه‌ته جێگه‌ی گاڵته‌جاڕی به‌كارهێنه‌رانی تۆڕه كۆمه‌ڵایه‌تییه‌كان – Knwe.org\nسەرەکی » وەرزش » په‌یكه‌رێكی محه‌مه‌د سه‌ڵاح بووه‌ته جێگه‌ی گاڵته‌جاڕی به‌كارهێنه‌رانی تۆڕه كۆمه‌ڵایه‌تییه‌كان\nرۆژی 1 شه‌ممه له شاری شه‌رم شه‌یخی میسر په‌رده له‌سه‌ر په‌یكه‌رێكی محه‌مه‌د سه‌ڵاح داداریه‌وه كه ئه‌و په‌یكه‌ره بووه‌ته جێگه‌ی گاڵته‌جاری به‌كارهێنه‌رانی تۆڕه كۆمه‌ڵایه‌تیه‌كان و زۆرترین كاردانه‌وه‌ی به‌دوای خۆی دا هێناوه.\nپه‌یكه‌ره‌كه له كۆنفرانسی جیهانی گه‌نجان له شاری شه‌رم شیخ ئاشكرا كرا كه له په‌یكه‌ره‌كه محه‌مه‌د سه‌ڵاح دوای تۆماركردنی گۆڵ به شێوازی تایبه‌تی خۆی ئاهه‌نگ ده‌گێڕێت.\nمای عه‌بدوڵای په‌یكه‌رتاش دروستكه‌ری ئه‌م په‌یكه‌ره‌یه‌و رایگه‌یاندوه سه‌ڵاح سیبمولی گه‌نجانی میسره‌و نموونه‌ی باڵایانه بۆ ئه‌وه‌ی ببن به ئه‌ستێره‌ی جیهانی.\nسه‌ره‌ڕای ئه‌وه‌ی خه‌ڵكانێكی زۆر له‌نێویاندا سه‌رۆكی میسر ئاماده‌ی په‌رده لادان بوون له‌سه‌ر په‌یكه‌ره‌كه به‌ڵام بووه‌ته جێگه‌ی سه‌رنج و گاڵته‌جاڕی و پێیان وایه له سه‌ڵاح ناچێت.\nئه‌م په‌یكه‌ره‌ی سه‌ڵاح به‌راورد كراوه به په‌یكه‌رێكی تر كه بۆ كریستیانۆ رۆناڵدۆ دروستكراوه‌و له‌و نه‌ده‌چوو كه زۆرترین ده‌نگۆی به‌دوای خۆی دا هێنا.\nمحه‌مه‌د جه‌مال كه ئاماده‌بوویه‌كی په‌رده لادانه‌كه‌بوو ده‌ڵێت: نازانم كه ئه‌م په‌یكه‌ره له سه‌ڵاح ده‌چێت یان نا، ته‌نانه‌ت سه‌ڵاح خۆی له تویته‌ر نووسیویه‌تی ئه‌مه كێیه؟ پێم وایه هیچ په‌یوه‌ندیه‌كی به سه‌ڵاحه‌وه نییه‌و هیچ له‌و ناچێت، ئه‌گه‌ر نه‌وترایه ئه‌مه په‌یكه‌ری سه‌ڵاحه كه‌س نه‌یده‌زانی ئه‌وه.


چۆن داواکاری پێشکەش بکەیت بۆ ڤیزای شینگنی سویسڕا ؟ | ڤیزای شینگنی سویسڕا\nچۆن داواکاری پێشکەش بکەیت بۆ ڤیزای شینگنی سویسڕا؟\nپوختەیەك لەسەر سویسڕا\nسویسڕای سنورداخراو، سنوری هەیە لەگەڵ ئەڵمانی لە باکور، فەڕەنسا لە ڕۆژئاوا، نەمسا لە ڕۆژهەڵات، و ئیتاڵیا لە باشور. ژمارەی دانیشتوانی بریتیە لە ٨.٧٥ ملیۆن و ٤ زمانی فەرمی هەیە: ئەڵمانی، فەڕەنسی، ئیتاڵی و ڕۆمانی.\nسویسڕا دەوڵەمەند و ئەلپی تایبەتمەندە بە ئابوریەکی جێگیر لەگەڵ شارە پڕ شارستانێتیەکان، گوندە پەرجوییەکانی ئەلپ، و چیا بەرزەکان. سویسڕای دیمەن ئاسای ناتەخت هانی گەمارۆدانی نەریتی و پابەندبوون بە سیاسەتی بێلایەنی دەدات، باشترین ڕەنگدانەوە لە پێگە مێژووییەکەیدا بووە وەکو هاوپەیمانی لەگەڵ دەوڵەتە دراوسێکان، و ئەمەی ئەم دواییانە لەسەر بەرگریکردن لە بەشداری نەکردن لە یەکێتی ئەوروپا. شوێنێکی ئارەزومەن بۆ کارکردن و نیشتەجێبوون لە ناوەندی ئەوروپا، سویسڕا هەرە پێشکەتووترین بازاڕی ئازادی هەیە لە جیهاندا، زویرخ کە شاریکیەتی یەکێکە لە شارە ئابووریەکان و ناوەندی بانکی ئەوروپا. پایتەختەکەی بریتیە لە بێرن، درێژدەبێتەوە لە ناوەندی شاری سەدەکانی ناوڕاست کە ناوچەی کەلەپوری یۆنوسکۆیە. شاری ژنێڤ کە دیمەنی ڕوانینی هەیە بە سەر چیای بلانک، ناوەندی دیبلۆماسی و شوێنی بنچینەیی زۆرێك لە ڕؤکخراوە ناحکومیەکانە، لەوانە خاچی سوری نێودەوڵەتی. بە هەبوونی هونەرمەندی وەکو ئەلبێرتۆ گیاسۆمێتی و فێلیکس ڤاڵۆتۆن و تەلارساز لی کۆربەستەر وەکو ڕۆڵەی ڕەسەن، سویسڕا شانازی بە مۆزەخانە گرنەکان و گەلەریەکانی وەك مۆزەخانەی فاین ئاڕت لە بازل دەکات کە شوێنی هەرە گرنگترین کارە هونەریەکانە لە جیهاندا. گەشتیاران لە سەرانسەری جیهانەوە دێن بۆ خلیسکانی سەر بەفر لە ئەلپی سویشری ناوازە – و ماراسۆنە بەناوبانگەکانی. نیشینگە گرانبەهاکانی خلیسکانی سەر بەفر ئەوروپیە دەوڵەمەندەکان بەرەوخۆیان ڕادەکێشن، لە کاتێکدا ئەوە ڕونە کە دەریاچەکان ئەلپ گوندە پەرجووییەکان، و گردە بەردەوامەکان کە نیشانکرراون بە مانگای ڕەنگ کارامێل و زەنگدار، سەردانکەرانی خۆشحاڵی هەموو پلە ئابووریەك. لەگەڵ هەوای پاکژی چیاکان، سەردانکەرانی سویسڕا دەتوان چێژ ببینن لە چۆکۆڵاتی دێکادێنت و فۆندێس، و بازاڕیکردن بۆ ڕۆلێکس لە پایتەختی بازاڕی کاتژمێر لە جیهاندا.گرانبەهایە بۆ هەردوو دانیشتوان و سەردانکەران. سویسڕا دراوی تایبەت بە خۆی هەیە؛ فڕانکی سویسڕی.\nیەکیك لە ٤ دەوڵەتە شینگنەکەی دەرەوەی یەکێتی ئەوروپا، سویسڕا واژۆی ڕێکەوتننامەی شینگنی کرد لە ٢٠٠٤. لە ، بوو بە بەشێك لە ناوچەی شینگن لە ٢٠٠٨.\nشایستەبوون بۆ ڤیزای شینگن بۆ وڵاتی سویسڕا هاوڵاتیانی وڵاتانی لایەنی سێهەمی خەڵکی ئەم دەوڵەتانەی خوارەوە لەخۆدەگرێت، کە بەدەرکراون لە ڤیزای بێ پارە بۆ سویسڕا \_ناوچەی شینگن، و بەم جۆرە شایستەن بۆ پێشکەشکردنی داواکاری ڤیزای شینگن بۆ سویسڕا:\nهەموو بەڵگەنامە پێسیتەکانی ڤیزای شینگنی سویسڕا دەبێت تەواوبکرێت\_وەربگێڕرێت بۆ سەر زمانی فەڕەنسی، ئەڵمانی، یان ئیتاڵی. داواکاریەکان بۆ هەموو جۆرە ڤیزا شینگنەکانی سویسڕا دەبێت پێداویستیە بنچینەییە سەرەتاییەکانی تێدابێت، ئەمانەی خوارەوە لەخۆبگرێت:\nبەلگەی ئەوەی کە تۆ سویسڕا جێدەهێڵیت بەرلەوەی ڤیزاکەت ناکارابێت\_بەسەربچێت. ئەمە بەشێوەیەکی بڵاو لە شێوەی تکتی پارەدراوی فڕۆکەیە (بەڵگەی گەڕانەوە).\nتێبینی: بۆ زانیاری زیاتر لەبارەی ئەوەی چی بخەیتە داواکاریەکەتەوە، لەوانە پێناسی وردی پێداویستیە داواکراوەکان، تکایە سەیری : پێداویستیە سەرەتاییەکان بکە. تکایە تێبینی ئەوە بکە کە ڕەنگە پیویست بکات بەڵگەنامەی زیاتر پێشکەش بکەیت بۆ پاڵپشتی ڤیزای شینگنی سویسڕا لەبارەی مەبەستە دیاریکراوەکەت بۆ گەشتکردن.\nتێچووی ئاسایی ڤیزای شینگنی سویسڕا بۆ کەسێکی ئاسایی ٨٠ یۆرۆیە. کەسانی دیاریکراو لە داواکاران (زۆربەی خوێندکاران، منداڵانی خوار تەمەن ٦ ساڵ) بەدەرکراون لە هەموو جۆرەکانی تێجوو ڤیزا. بۆ ئەوەی ڤیزای شینگن بۆ سویسڕا بەدەست بهێنیت ئەوا دەبێت پارەی خزمەتگوزاری بنێریت لەگەڵ داواکاریەکەتدا – ئەمە خەرجیەکی جیاوازە لە تێچووی ڤیزا. تکایە تێبینی ئەوە بکە کە ئەم خەرجیانە ناگەڕێنرێنەوە.\nهەنگاوی ١: مەبەستەکەت دیاریبکە بۆ گەشتکردن بۆ سویسڕا، کە جۆری ئەو ڤیزایە دیاریدەکات کە پێویستە تۆ داواکاری بۆ پێشکەش بکەیت.\nهەنگاوی ٢: ژمارەی چونەژوورەوەکان دیاریبکە کە پێویستت پێیەتی بۆ سویسڕا\_ناوچەی شینگن.\nبۆ داواکارانی ڤیزای شینگنی سویسڕا کە لە وڵاتانی دیاریکراوەوە داواکاری پێشکەش دەکەن، ئەگەری هەیە بتوانیت لە ڕێگەی ئینتەرنێتەوە کاتێک دیاری بکەیت بۆ دیدار، لێرەوە. بە سانایی ئەو وڵاتە تۆماربکە کە تۆ بە یاسایی تێیدا نیشتەجێیت. ئەگەر کاتی چاوپێکەوتن بەردەستە بۆ وڵاتەکەت، شوێن ڕێکاریەکان بکەوە. ئەگەر نا، ڕاستەخۆ پەیوەندی بکە بە کونسوڵخانە\_ناوەندی ڤیزاکەت بۆ دیاریکردنی کاتێك بۆ دیدار.\nکونسوڵخانە\_ناوەندە جیاوازەکانی سویسڕا ڕێگەی جیاوازیان دابین دەکەن بۆ بەدەست خستنی داواکاریەکان ڤیزای شینگنی. سیستەمی ئینتەرنێتی داواکاری ڤیزای سویسڕا بەدەست بخە و ئەو وڵاتە تۆماربکە کە تۆ تێیدا بە یاسایی نیشتەجێیت بۆ ئەوەی ئەوە دەربخەیت کە چۆن داواکاری پێشکەش بکەیت بۆ ڤیزاکەت. ئەمە دەریدەخات کە ئاخۆ تۆ داواکاری پێشکەش بکەیت:\nئینتەرنێت لە ڕێگەی سیستەمی داواکاری ڤیزای سویسڕا.\nلەڕێگەی کونسوڵخانە یان باڵوێزخانەی سویسڕا بە شێوەیەکی ڕاستەوخۆ.\nلەڕێگەی کونسوڵخانەی دەوڵەتێکی شینگن کە نوێنەرایەتی بەرژەوەندیەکانی کونسوڵخانەی سویسڕا دەکات.\nلەڕێگەی دابینکەری خزمەتگوزاری دەرەکی.\nئەگەر پێویست بکات بەشێوەیەکی ڕاستەوخۆ لەڕێگەی کونسوڵخانە\_باڵوێزخانەی سویسڕا، ئەوا تۆ دەتوانیت ڕاستەخۆ پەیوەندیان پێوەبکەیت بۆ زانینی چۆنیەتی پێشکەشکردنی داواکاری.\nلە کاتێکدا کونسوڵخانە\_ناوەندەکانی پێشکەشکردنی سویسڕا ڕێکاری جیاوازیان هەیە بۆ پێشکەش کردنی داواکاریەکان، داواکاریەکان بۆ ڤیزای شینگنی سویسڕا پیویستە پێشکەش بکرێن بە شێوەی کەسی لە کونسوڵخانە\_ناوەندەکانی ڤیزای سویسڕا کە تۆ لەڕێگەیەوە داواکاری پێشکەش دەکەیت.\nلە دۆخی جێگرەوەدا، پیویستە تۆ داواکاریەکەت پێشکەش بکەیت بە شێوەی کەسی بەبێ ئاگادارکردنەوەی پێشوەخت، لە کاتێکدا کە تۆ لەماوەی کاتە ئاساییەکانی کارکردن بیکەیت.\nکاتێك داواکاریەکەت پێشکەش دەکەیت، ئەوا بە گشتی داوات لێدەکرێت بۆ پێشکەشکردنی زانیاری بایۆمیتری (پەنجەمۆر). منداڵانی بچوکتر لە ١٢ ساڵ بەدەرخراون لە وەرگرتنی پەنجەمۆر.\nداواکاریەکان بۆ ڤیزا شینگنەکانی سویسڕا پێویستە پێشکەش بکرێن بە پۆستە لە کونسولخانەی سویسڕا یان لە ناوەندی داواکردنی ڤیزا کە پەیوەندی هەیە لەگەڵ سویسڕا.\nپێویستە تۆ داواکاریەکەت بۆ ڤیزای شینگنی سویسڕا پێشکەش دەکەیت لەو وڵاتەی کە تۆ بەشێوەی یاسایی تێیدا نیشتەجێیت\_یان هاوڵاتیت.\nلەو وڵاتانەی کە کونسوڵخانەی سویسڕا بوونی نیە، ڕەنگە بکرێت داواکاریەکان لە ڕێگەی کونسوڵخانەی دەوڵەتێکی شینگنەوە بنێرێێن کە نوێنەرایەتی بەرژەوەندیەکانی کونسوڵخانەی سویسڕا دەکات.\nکاتی گشتی پرۆسەکردن بۆ ڤیزای شینگنی سویسڕا بەگشتی نزیکەی ١٠-١٥ ڕۆژە، هەرچەندە ڕەنگە کاتی زیاتر بخایەنیت لە کەیسی دیاریکراودا.\nئەگەر تۆ ڕەتکردنەوەی ڤیزای شینگنی سویسڕات بەدەست گەیشت، ئەوا تۆ مافی تێهەڵچوونەوەت هەیە لە ماوەی ٣٠ ڕۆژ لە بەدەست گەیشتنی ڕەتکردنەوەکەت.\nتێهەڵچوونەوەکەت ڕەنگە پێویستی بە ٢٠٠ فڕانکی سویسڕیبێت، کە بەگشتی ناگەڕێنرێتەوە بەبێ گوێدانە دەرەنجامی تێهەڵچونەوەکە (ئەرێنی یان نەرێنی).\nدەست بەم پڕۆسەیەکە بکە بە هەڵگرتنی فۆرمی دەرچووی ئاسایی ڕەتکردنەوەی ڤیزاکەت، کە پێناسەی دەکات بۆچی داواکاریەکەت ڕەتکراوەتەوە، نامەی ڕەتکردنەوەکەت دەبێت هەنگاوە وردەکاریەکانی پڕۆسەی تێهەڵچوونەوە ڕوونبکاتەوە، لەوانە بۆ کوێ بینێریت.\nدەبێت تۆ تێهەڵچونەوەی ڤیزا شینگنەکەت پێشکەش بکەیت لە شێوەی نووسراو بە زمانی فەڕەنسی، ئەڵمانی یان ئیتاڵی، کە هۆکارەکەت دەردەخات بۆ پێشکەشکردنی تێهەڵچوونەوە.\nپێویستە تۆ تێهەڵچوونەوەکەت پێشکەش بکەیت، یان بە فەرمی کەسێکی تر دیاری بکەیت بۆ ئەوەی لە بری تۆ بیکات.\nدەبێت تێهەڵچوونەوەکە بنێررێت بۆ:\nلە دۆخی جێگرەوە، ئەگەر تۆ نوێنەرێکی دیاریکراوت نەبێت، ئەوا دەبێت تۆ تێهەڵچوونەوە بکەیت بۆ کۆنسوڵخانەی سویسڕا لە دەرەوە.\nئەگەر تێهەڵچوونەوەکەت ڕەتبکاتەوە، دواین سەرچاوەت بریتیە لە پێشکەش کردنی دوایین تێهەڵچوونەوە لە دادگای دەسەڵاتی فیدڕاڵی سویسڕا لەم ناونبیشانەی خوارەوە:\nئەمە دەبێت تەواوپڕبێت لە ڕوونکردنەوەی نووسراو بۆ پێشکەش کردنی تێهەڵچوونەوە، وە بە هەمان شێوە کۆپی ڕەتکردنەوەکە کە تۆ تێهەڵچوونەوەی بۆ دەکەیت. تکایە تێبینی ئەوە بکە کە بڕیاری دادگای دەسەڵاتی فیدڕاڵی کۆتاییە.\nلە کۆتاییدا، کاتێك کە تۆ ڤیزای شینگنی سویسڕا بەدەست دەهێنیت، تکایە تێبینی ئەمانەی خوارەوە بکە:\nڕەنگە ڤیزاکەیت هەڵبوەشێنرێتەوە ئەگەر تۆ کونسوڵخانە\_ناوەندی داواکاری ڤیزای سویسڕا ئاگادار نەکەیتەوە لە هەر گۆڕانکاریەك لە ئاڕاستەی گەشتەکەت کە ڕوودەدات دوای ئەوەی کە تۆ داواکاریەکەت پێشکەش دەکەیت.\nپەسەندبوونت بۆ ڤیزای شینگن دڵنیایی نادات لە چوونە ناوەوە بۆ هەریەك لە سویسڕا یان ناوچەی گشتی شینگن – دەکرێت جارێکی تر چونەژوورەوەت ڕەتبکرێتەوە بۆ هەردوو ناوچەکان لەکاتی گەیشتندا.\nلە دۆخی جێگرەوە، ڕەنگە پێویست بکات بەڵگەنامەی زیاتر نیشان بدەیت لەبارەی داراییەکانت یان شوێنی مانەوە بۆ ئەوەی بچیتە سویسڕا\_ناوچەی شینگن.


ئەردەوان کامکار - ویکیپیدیا، ئینسایکڵۆپیدیای ئازاد\nئەم وتارە سەبارەت بە ئەردەوان کامکار نووسراوە. بۆ بینینی وتارە هاوشێوەکان بڕوانە کامکار (ڕوونکردنەوە).\n١٩٦٨ (تەمەن ٥٤)\nئەردەوان کامکار، بچووک ترین ئەندامی بنەماڵەی کامکاران و ژەنیاری بەناوبانگی سەنتوورە.\nسالی ١٩٦٨ لە سنە لە دایک بووە. ٤ ساڵان بووە کە دەستی کردووە بە فێربوونی سەنتوور لە خزمەت باوکی خۆی، حەسەن کامکار و ھەر لە منداڵییەوە لەگەڵ بەشە جۆربەجۆرەکانی ڕادیۆ سنە ھاوکاریی بووە. سالی ١٩٧٩ و لە دوای شۆڕشی ئیسلامیی ئێران دەچێتە تاران لای برای خۆی پەشەنگ کامکار بۆ فێربوونی تەکنیکەکانی ژەندنی سەنتوور. وردە وردە بە تەواوی لەگەل شێوازی کۆنی ژەندنی سەنتوور و ھونەرمەندە پێشووە گەورەکان دا ئاشنا دەبێت بەڵام ئەو شێوازە کۆنە نەیدەتوانی وەلامدەری ڕۆح و بیری داھێنەری ئەو بێت. ئەو بە دوای دۆزینەوەی تەکنیکە نوێکانی سەنتوور ژەنی دا بوو و سەرەنجام توانی شێوازێکی نوێ و تایبەت بۆ ئەم سازە کلاسیکە بدۆزێتەوە.\nدەورووبەری ٢٠ سال تەمەنی دەبێت کە لە کۆنسێرتێکی کامکاران لە تاران قەتعەیەکی زۆر بێوێنە پێشکەش دەکات بە ناوی دەریا کە ئێستاکە وەکوو ڕاپەرینێک لە دنیای سەنتوور دا چاوی لێ دەکرێت. دەریا، یەکەم قەتعە بوو کە بە تەواوی ڕەنگ و بۆی تازەی ھەبوو و لە تەکنیکەکانی تایبەتی سازی سەنتوور تێیدا بە کار چووبوو و نەدەتوانرا بە ھیچ شێوە بە سازگەلێک وەکوو پیانۆ لێبدرێت.\nستایلی سەنتوور لێدانی ئەردەوان و تەکنیکەکانی میزانسازی ئەو بە تەواوی تەنیا تایبەت بە خۆیە. شێوازی سوننەتیی لێدانی سەنتوور وای دادەنا کە دەستی ڕاست لە ڕووی کۆنترۆل و قورسایییەوە بەھێز ترە لە دەستی چەپ. کەوابوو زۆربەی سەرەتای قەتعەکان و ھەروەھا سترەسی نێوانیان بە دەستی ڕاست لێدەدرا و ئەوە وای دەکرد کە گوێگرێکی کەمێک شارەزا بە ئاسانی بتوانێت بیانناسێتەوە. ئەردەوان جگە لەوە کە چالاکی و توانای دەستی چەپی وەکوو دەستی ڕاست بەرز کردەوە، گۆرەپانی تەکنیکەکانی سەنتووریشی گەلێک پەرە پێ دا. سەرەتای قەتعەکانی ئەو دەتوانرێت بە ھەر کام لە دوو دەست لێبدرێت و دەوری (ڕۆڵ) دەستی ڕاست و چەپ لە ناو قەتعەکان دا توانای گۆرانیان ھەیە و ئەمە دەبێتە ھۆی ڕەوانبوونی بێ وێنەی ئیجراکەی.\n^ "زندگینامه: اردوان کامکار (۱۳۴۷-)". همشهری آنلاین (بە فارسی). 2009-12-17. Retrieved 2021-05-03.\n^ "وەشانی ئەرشیڤکراو". Archived from the original on ٤ی ئایاری ٢٠٢١. Retrieved ٤ی ئایاری ٢٠٢١. Check date values in: |access-date=, |ڕێکەوتی ئەرشیڤ= (help)\n^ "وەشانی ئەرشیڤکراو". Archived from the original on ١١ی تشرینی یەکەمی ٢٠١١. Retrieved ٤ی ئایاری ٢٠٢١. Check date values in: |access-date=, |ڕێکەوتی ئەرشیڤ= (help) ١١ی تشرینی یەکەمی ٢٠١١ لە وەیبەک مەشین، ئەرشیڤ کراوە.\nماڵپەڕی کامکاران ١٦ی ئەیلوولی ٢٠١٧ لە وەیبەک مەشین، ئەرشیڤ کراوە.\nوەرگیراو لە «https://ckb.wikipedia.org/w/index.php?title=ئەردەوان_کامکار&oldid=841763»


قوباد تاڵەبانی لەگەڵ کۆنسوڵی گشتی بەریتانیا لە هەولێر کۆبووەوە | حکومەتی هەرێمی كوردستان\nقوباد تاڵەبانی لەگەڵ کۆنسوڵی گشتی بەریتانیا لە هەولێر کۆبووەوە\nهەولێر ، هەرێمی كوردستان ، عیراق (GOV.KRD)- قوباد تاڵەبانی جێگری سەرۆک وەزیران لەکۆبوونەوەیەکدا لەگەڵ جەیمس سۆرنتۆن کۆنسوڵی گشتی بەریتانیا لە هەولێر پەیوەندییەکانی نێوان هەرێم و بەغدایان لە دوای پەسندکردنی بودجەی فیدراڵی تاوتوێ کرد.\nلە کۆبوونەوەکەدا کە سەرلەئێوارەی چوارشەمە 7ی نیسانی (ئەپریل) ی 2021 بەڕێوەچوو، کۆنسوڵی گشتی بەریتانیا ستایشی رۆڵی هەرێمی کوردستان و شاندی دانووستانکاری هەرێمی کرد لە هەوڵەکانیان بۆ تێپەڕاندنی یاسای بودجەی 2021 ی عێراق و هیوای خواست بۆ لەمەودوا پەیوەندییەکانی هەولێر و بەغدا بەرەوپێشچوونی باشتر بەخۆیەوە ببینێت.\nلەلای خۆشیەوە جێگری سەرۆک وەزیرانی هەرێم رایگەیاند تێپەڕاندنی یاسای بودجە بە هەوڵ و کۆششی هەموو لایەک بووە و ئەزمونێکی باشیش بوو بۆ ئەوەی لەمەودوا هەموو کێشە هەڵپەسێردراوەکان بە رێگای دانووستان و لێک تێگەیشتن چارەسەر بکەین.\nقوباد تاڵەبانی باسی لەوەشکرد کە لەدوای پەسندکردنی بودجە، ئێستا حکومەتی هەرێمیش هەنگاوی باشی ناوە لە ئامادەکردنی پڕۆژە یاسای بودجە و بەمەش دەستکراوەتر دەبن لە هەنگاونان بەرەو چاکسازی زیاتر و جێبەجێکردنی پڕۆژەی ئابوری و هەمەجۆرکردنی سەرچاوەکانی داهات.\nلە بەشێکی دیکەی کۆبوونەوەکەدا کۆنسوڵی گشتی بەریتانیا دەستخۆشییان لە رۆڵی قوباد تاڵەبانی کرد لە پڕۆژەی خزمەت و کەمکردنەوەی رۆتین لە دامودەزگاکانی حکومەت. لەمبارەیەشەوە جێگری سەرۆک وەزیران رایگەیاند یەکێک لە ئەولەوییەتەکانی حکومەت کەمکردنەوەی رۆتین و ئاسانکاری کردنە بۆ هاوڵاتیان بۆ ئەوەی خێراتر دەستیان بەخزمەتگوزارییەکان بگات.


پەیوەندی هەرێمی کوردستان و عێراق دوای عادل عەبدولمەهدی\nهەواڵ / ڕاپۆرت :: 08/11/2019 :: 882 جار بینراوە\nبڕیاری دەستلەکارکێشانەوەی عادل عەبدولمەهدی سەرۆک وەزیرانی عێراق سەرکردەکانی کوردی کۆکردەوە، بەمەبەستی دانانی پلانێک بۆ حکومەتی دوای عادل عەبدولمەهدی.\nسەرباری یەکدەنگی لایەنەکان و نزیکی بیروڕایان لەبەرامبەر داخوازی و مافەکانی کورد بەڵام هەندێک لە لایەنەکان ئەو راستییە ناشارنەوە کە حکومەتی عێراق تێبینی لەسەر مەسەلەی نەوت و داهاتی گومرگەکان و خاڵە سنوورییەکان هەیە.\nسەرباری گرژی و ئاڵۆزییەکانی شەقامی عێراق، وتەبێژی حکومەتی هەرێمی کوردستان دەڵێت: "گفتوگۆکانمان لەگەڵ بەرپرسانی بەغدا بەردەوامە و گرژی و ئاڵۆزییەکان هیچ کاریگەری لەسەر پەیوەندییەکانمان دروستنەکردووە، مووچەی فەرمانبەرانیش دەنێردرێت".\nجوتیار عادل، وتەبێژی حکومەتی هەرێمی کوردستان بە دواڕۆژی راگەیاند: هەردوو سەرۆکایەتی حکومەتی هەرێم و حکومەتی عێراق لە گفتوگۆکانمان بەردەوامین، دوای ئاسایی بوونەوەی بارودۆخەکەش سەردانی بەغدا دەکەین و لەگەڵ بەرپرسانی بەغدا کۆدەبینەوە.\nجوتیار عادل، سەبارەت بە بەشە بودجەی هەرێمی کوردستان لە بودجەی ساڵی 2020 رایگەیاند: "ئێمە بودجەی خەمڵێندراوی خۆمان بۆ بەغدا رەوانە کردووە، بۆئەوەی پێش پەسەند کردنی لە پەرلەمان پشکی کورد دیاری بکرێت بەشێوازێک کەمتر نەبێت لەبودجەی ساڵی 2019".\nئارێز عەبدوڵا، ئەندامی پەرلەمانی عێراق لە فراکسیۆنی یەکێتیی نیشتمانیی کوردستان بۆ دواڕۆژ دەڵێت: "تاوەکو ئێستا پەیوەندییەکانمان لەگەڵ بەغدا زۆر باشە و کێشەی نییە، بەڵام ئێستاش عێراق دەستوری جێبەجێ نەکردووە زۆر بەند هەیە کە مافی کوردە پێمان نەدراوە سەرەکیترینیان ماددەی 140ە کە ئێمە بەهیچ جۆرێک دەستبەرداری نابین".\nدەشڵێت: "هەرچەندە نازانین کێ شوێنی سەرۆک وەزیرانی ئێستای عێراق دەگرێتەوە، بەڵام هەر کەسێک بێت ئێمە پێداگیرین لەسەر ئەوەی کە دەستوری عێراق جێبەجێ بکرێت مافەکانی ئێمە بەتایبەت بودجە و موچەی فەرمانبەران و مافی جوتیاران دەبێ ئەوانە بدرێن بەبێ کێشە".\nسەبارەت بە یەکدەنگی لایەنەکانی کوردستان ئارێز عەبدوڵا، دەشڵێت: "کۆبوونەوەی سەرۆک کۆمار لەگەڵ سەرجەم لایەنەکان زۆر سەرکەوتوو بوو بیر و ڕای سەرجەم حیزب و لایەنەکان لەیەکەوە نزیک بوو، بۆیە بەردەوامی ئەو یەک هەڵوێستییە وادەکات کورد بە تەواوی مافەکانی بگات.\nئەحمەد حاجی رەشید، ئەندامی لیژنەی دارایی پەرلەمانی عێڕاق بە دواڕۆژی راگەیاند: پەیوەندییەکانی هەرێم و بەغدا ئەگەر عادل عەبدولمەهدیش بمێنێتەوە وەکو ئێستا نابێت چونکە ئەوەی عادل عەبدولمەهدی بۆ کورد کردوویەتی ئەوە خاڵێکی گرنگە کە خەڵک و لایەنەکانی دیکەش ناڕازین.\nدەشڵێت: "سەرۆک وەزیرانی عێراق بەبێ ئەوەی نەوتی هەرێم وەرگرێت بەبێ ئەوەی داهاتی فڕۆکەخانە و سنوورەکان وەرگرێت بودجەی کوردستانی داوە کە ئەمە لە ساڵی نوێدا وانامێنێت ئەگەر عادل عەبدولمەهدیش بمێنێت".\nلەبارەی پابەندبوونی هەرێم بە دەستورەوە، ئەو پەرلەمانتارە دەڵێت: "پێویستە هەرێمی کوردستان پابەندی بەندەکانی دەستور بێت و ئەو لیژنانەشی بۆ دانووستان بۆ بەغدای دەنێرێت پێویستە کەسانی شارەزابن لەسەر دەستور".


كورته‌یه‌ك له‌باره‌ی ده‌ق و په‌راوێزه‌كانی هایدیگه‌ر\nمارتین هایدیگه‌ر یه‌كێك له هه‌ڵگیرسێنه‌رترین و ئاڵۆزترین فه‌یله‌سووفه‌كانی مێژووه كه هه‌نووكه‌یش له خوێندن و شیكاری و توێكاری ده‌قه‌كانی نه‌بووینه‌ته‌وه. ئه‌و، هه‌ر له سه‌ره‌تاوه به پرسیارێكی گه‌وره‌وه كرۆك و جه‌سته‌ی فه‌لسه‌فه‌ی تووشی راچڵه‌كان و ته‌كانێكی گه‌وره كرد. ئه‌و، ئه‌ركی فه‌یله‌سووفی راسته‌قینه و له سه‌رووی هه‌موویشیانه‌وه خۆی ئیشكردن له‌سه‌ر یه‌ك پرسیار ده‌زانی.\nبۆ ئه‌و، پرسیاری بنه‌مایی ئه‌مه‌یه كه: (حه‌قیقه‌تی "بوون" چییه؟). هایدیگه‌ر ده‌ڵێت: ئه‌ندێشه‌ی رۆژئاوایی پرسیاری (بوون)ی له یاد بردووه‌ته‌وه، ئه‌وه‌ش نه ته‌نیا له‌م سه‌رده‌مانه‌ی دواییدا، به‌ڵكو له پرۆسێسێكی له‌یادبردنه‌وه و پشتگوێخستنێكدا كه دوو هه‌زار و 500 ساڵ درێژه‌ی هه‌بووه. ئه‌رك و ئامانجی هایدیگه‌ر گه‌ڕانه‌وه بۆ ئه‌م پرسیاره بوو، كه چۆناوچۆن ده‌كرێت له (بوون) تێبگه‌ین؟ ئایا بوار و شیمانه‌ی ئه‌وه هه‌یه دانوستان و مامه‌ڵه‌یه‌كی تر له‌گه‌ڵ بووندا بكرێت تا ئاراسته‌كانی ئه‌م دوو هه‌زار و 500 ساڵه به‌لایه‌كی تردا ببه‌ین و بیگۆڕین؟\nبۆ هایدیگه‌ر ئه‌وه‌ی وا قه‌واره و بوونی كه‌وتبووه مه‌ترسییه‌وه، سه‌رتاپای ئه‌ندێشه‌ی رۆژئاوایی به مانای ته‌واوی ئه‌م ده‌سته‌واژه‌یه بوو. ئه‌وه‌ش نه ته‌نیا فه‌لسه‌فه‌كه‌ی، به‌ڵكو زانسته سروشتییه‌كان، زانسته مرۆیییه‌كان و ته‌نانه‌ت گوتار و ئاخاوتنی رۆژانه‌یش له تیغ و ده‌می ئه‌م مه‌ترسییه بێبه‌ری نین.\nئه‌مه به واتای وه‌پێش ڕانان و گه‌ڵاڵه‌كردنی هزرێكه كه به شێوازێكی تر دێته كایه‌وه و ده‌سووڕێته‌وه. كه‌متر فه‌یله‌سووفێك تا ئێسته ئاوا دڵه‌ڕاوكێیه‌كی ریشه‌یی و بنه‌مایی خستووه‌ته گیانی فه‌لسه‌فه‌وه. ئه‌م هه‌وڵه نوێیه، هایدیگه‌ری به‌ره‌و پانته‌گه‌لێكی غه‌ریب و ئه‌فسووناوی برد و له سه‌رزه‌وینێكدا هه‌واری هه‌ڵدا كه هه‌م لاهووتی1 بوو هه‌م ناسووتی2، ئێره‌یی بوو و ئه‌وێیش رابردوو بوو و داهاتوویش.. ئه‌م هه‌رێمه كوێ بوو؟ شوێنگرتنی وتاره‌كه وه‌ڵامی ئه‌م پرسیاره‌مان ده‌داته‌وه. جارێك با به مه‌به‌ستی تێگه‌یشتنی زۆرتر له هایدیگه‌ر روونكردنه‌وه‌یه‌ك له‌سه‌ر بوون (Onto) و هه‌بوون (Existence) بكه‌م به تێڕوانینی هایدیگه‌ر خۆی.\nهایدیگه‌ر به‌شێوه‌یه‌كی قووڵ له‌سه‌ر هه‌موو رێبازه‌كانی فه‌لسه‌فه‌ی ئه‌زموونخوازی (Experimental) و پۆزیتیڤیستی و ره‌هاخوازی به گومان بوو، له‌گه‌ڵ هیچ كام له چه‌شنه باوه‌كانی هزری زانستی كۆك نه‌بوو. ئه‌و ده‌یگوت: ئه‌گه‌ر راسته كه هزرین و ئاخافتن له‌باره‌ی وجووده‌وه، پێویستی به هاودوویی و هاوده‌می له‌گه‌ڵ زمانی شیعر و راز هه‌یه، ده لێگه‌ڕێن با وه‌ها بێت و له فه‌لسه‌فه و زانستێك كه هه‌موو هه‌ناوی گرێدراوی ئه‌زموونه ده‌ست هه‌ڵگرن.. هایدیگه‌ر ئه‌م ناوه‌ڕۆك و تێمانه له قه‌واره‌ی ته‌تڵه‌كاری و جیاكارییه‌كی گرینگ روونتر ده‌رده‌خات:\nبوون و هه‌بووه‌كان\nهه‌بووه‌كان (به ئه‌ڵمانی Seiendes به مانای كۆی واته هه‌بووه‌كان دێت و له شێوه‌ی تاكیدا Das seiende به واتای هه‌بوو) به‌كار ده‌برێت، هه‌بووگه‌لێك كه به‌هۆی ئه‌و تایبه‌تمه‌ندییانه‌ی هه‌یانه پێناسه ده‌كرێن و چییه‌تی و ماهییه‌تیان ده‌رده‌خرێت. ده‌توانین ئه‌و هه‌بووانه‌ی له پێگه‌ی ئامێر و ئامرازدان، وه‌ك نموونه بهێنینه‌وه؛ وه‌ك كتێب یان زه‌مین یان گوڵ، كه به‌هۆی تایبه‌تمه‌ندییه‌كانیان (وه‌ك ره‌نگ، بۆن، بارستایی، ئه‌ندازه و هتد..) هه‌ر كام له یه‌كتر جیا ده‌بنه‌وه. هیچ كاتێك گوڵ له‌گه‌ڵ كتێبدا به‌یه‌ك شت و هه‌بوو دانانێین و له رووی چیه‌تییه‌وه شوێن و پێگه‌یان له‌گه‌ڵ یه‌كتردا ناكرێت بێته گۆڕین.\n"بوون"(Sein) ؛ كه ده‌لاله‌ت و ئاماژه‌یه بۆ بوونی ئه‌م هه‌بووانه، (بوون) به مانای راسته‌قینه و وردی وشه: ئه‌م راسته‌قینه‌یه كه هه‌بووه‌كان بوونیان هه‌یه، واته؛ هه‌بووه‌كان هه‌ن.\nله تێڕوانینی هایدیگه‌ردا دڵه‌ڕاوكێ و خه‌می راسته‌قینه‌ی فه‌لسه‌فه هه‌ر ئه‌م "بوون" (Sein)ـه‌یه كه له هه‌ناو و بوونی دازاین (Dasein)دا ده‌رده‌كه‌وێت. دازاین له زمانی ئه‌ڵمانیدا به واتای "له وێنده‌رێ بوون" دێت، كه پێشمه‌رج و پێشبوون و ته‌نانه‌ت پێش شوێنی دازاینیشه، وشه‌ی Da له زمانی ئه‌ڵمانیدا به واتای له‌وێنده‌رێ و Seinیش به واتای بوون دێت.\nبه‌ڵام ئه‌مه لایه‌ن و سیمایه‌كه له هایدیگه‌ر كه ره‌نگه به زه‌قی و تۆخیش بۆ خۆی ده‌ركه‌وتبێت، ئه‌گه‌ر سه‌ره‌نجی ئه‌و راڤه و شیكارییه جیاوازانه بده‌ین كه له‌لایه‌ن نوێنه‌رانی سه‌ر به رێبازگه‌لی جۆراوجۆری فه‌لسه‌فییه‌وه له مه‌ڕ سیما و لایه‌نه فه‌لسه‌فییه‌كانی هایدیگه‌ر كراون، بۆمان ده‌رده‌كه‌وێ كه ئێمه له به‌رانبه‌ر فه‌یله‌سووفێكی فره‌ڕووخسار و فره‌وێنه‌داین.\nفه‌یله‌سووفی رێبازی شیكاری واته ئێی. جه‌ی. ئێیێرده‌ر (1982) له مه‌ڕ پرسیار له (بوون)ـه‌كه‌ی هایدیگه‌ره‌وه ده‌ڵێت: (پرسیار له بوون؟! پرسیارێكی بێمانایه له‌باره‌ی شتێك كه ده‌بێ وه‌ك گریمانه‌یه‌كی حاشاهه‌ڵنه‌گر و بێ سێ و دوو دابنرێت. ئه‌گه‌ر له‌گه‌ڵ ئه‌م گریمانه‌یه‌دا وه‌ك پرسیار مامه‌ڵه بكه‌ین، هیچ رێیه‌ك بۆ وه‌ڵامدانه‌وه‌ی له به‌رده‌مماندا نییه.. ئه‌وه‌ی له هایدیگه‌ردا به راشكاوی ده‌بینرێت، غه‌فڵه‌ت و خڵه‌فاوییه‌كی سه‌رسووڕهێنه‌ر، چه‌واشه‌كردنی غه‌یری ئه‌خلاقییانه‌ی راستییه‌كان و ئه‌و شته‌یه كه به ڕاستی ده‌توانین وه‌ك فریوكاری و فێڵبازی ناوی لێ ببه‌ین).\nجێی سه‌رنج و تێڕامانه ئه‌گه‌ر بزانین فه‌یله‌سووفی كۆنسێرڤاتیڤ و موحافه‌زه‌كاری به‌ریتانی واته راجێر ئێسكرۆتن (1992) باشتر له ئێیێرده‌ر له مه‌ڕ هایدیگه‌ره‌وه نایه‌ته قسه. ئه‌و ده‌ڵێت: (نووسراوه‌كانی هایدیگه‌ر له‌خۆگری دواترین تێم و ناوه‌ڕۆكه خه‌مۆك و ناهومێدئامێزه‌كانی فه‌لسه‌فه‌ی رۆمانتیكی ئه‌ڵمانه. كتێبه گه‌وره و ئاڵۆزه‌كه‌ی واته "بوون و زه‌مان" به ڕاستی قورس و دژواره- و ره‌نگیشه هه‌ر به‌ته‌واوه‌تی به‌تاڵ بێت له مانا، كه له‌م حاڵه‌ته‌دا خوێندنه‌وه‌ی به‌شێوه‌یه‌كی ساوێلكانه سانا و ساكاره. هێشتا به‌ته‌واوه‌تی نازانم چۆن له‌سه‌ری حوكم بده‌م و به‌ڕاستیش تا ئێسته نه‌مدیوه كه راڤه‌كارێك، ته‌نانه‌ت یه‌كه‌مین هه‌نگاو بۆ فامكردنی ئه‌و كتێبه و تێگه‌یشتن له مانا و ئامانجه‌كانی هه‌ڵگرتبێت). ویلیام بارێتیش له درێژه‌ده‌ران و هۆگرانی رێبازی هایدیگه‌ر، له وتووێژێكدا له‌گه‌ڵ برایان مه‌گی ئاوه‌ها ده‌دوێت: (هایدیگه‌ر به شۆڕش له دژی عه‌قڵی دیكارتییه‌وه ده‌ستی پێ كرد و من لای هایدیگه‌ر له‌گه‌ڵ تێڕوانین و تێگه‌یه‌كی قووڵ له حه‌قیقه‌ت رووبه‌ڕوو بوومه‌ته‌وه، كه تێناگه‌م ئه‌م هه‌موو فه‌یله‌سووفانه‌ی وه‌ك رۆدۆلف كارناپ، كارێل پووپه‌ر، جه‌ی ئێیێرده‌ر كه به ڕاستی و راشكاوی دیاره خۆش مرخ و بیرتیژن، بۆچی و چۆن توانیویانه هایدیگه‌ر به گاڵته و ته‌شقه‌ڵه بگرن و نه ته‌نیا له ئاخافتندا، به‌ڵكو له نووسینه‌كانیشیاندا كاره‌كانی ئه‌و به مانا و نموونه‌ی حه‌قیقی بێ سه‌روبه‌ر و وه‌ك كۆمه‌ڵێك وڕێنه و وشه‌ی رێسراو له قه‌ڵه‌م ده‌ده‌ن. به‌ڕای من كاره‌كانی هایدیگه‌ر دوورن له‌و قسانه و به‌ڵكو زۆریش قووڵ و به‌رجه‌سته‌ن).\nبرایان مه‌گیش تێڕوانینی خۆی له‌وباره‌یه‌وه به‌م شێوه‌یه ده‌ڵێت: (فه‌لسه‌فه‌ی بوون له دوا شیكاریدا هه‌ڵگری جۆرێك تایبه‌تمه‌ندی و خه‌سڵه‌تی "پێش مه‌زه‌وییه". واته مه‌به‌ستم ئه‌وه‌یه دوای تێپه‌ڕاندن و بگاردنی پێچوپلووچییه‌كان و ئاڵۆزییه‌كانی ئه‌م فه‌لسه‌فه‌یه له كۆتاییدا ده‌گه‌ینه خاڵێك كه سه‌ره‌تای ده‌ستپێكردنی ئاینه. چونكه له دواجاردا یا واقیع و راسته‌قینه‌یی بوونی ئه‌و شتانه‌ی كه "بوونیان" هه‌یه مانایه‌ك ده‌ده‌ن یان هه‌موو شتێك بێمانایه). ئه‌گه‌ر بمه‌وێ هه‌مووی ئه‌م دژبێژی و باش و خراپبێژییانه كۆ بكه‌مه‌وه، ده‌یخه‌مه قه‌واره‌ی چه‌ند پرسیارێكه‌وه كه رێی فره‌ترمان بۆ لێكۆڵین و به‌دواداچوونی هایدیگه‌ر و رێبازه تاقانه‌كه‌ی ده‌خه‌نه به‌رده‌م.\nمارتین هایدیگه‌ر (پاشای په‌رده‌نشینی) فه‌لسه‌فه بوو، یان گرینگترین راڤه‌كار و لایه‌نگری سۆفیگه‌ری (عیرفان) غه‌یری ئاینی كه رێ ده‌باته‌وه سه‌ر لاڕێ و گومڕا ده‌بێت؟ هایدیگه‌ر به‌سه‌ر فه‌لسه‌فه‌گه‌لی سه‌رده‌مدا بازی دا و فریدریش هۆڵدرلینی كرد به سه‌رچاوه‌ی هزرین و تێڕامانی خۆی، ئایا مه‌به‌ستی ئه‌و كردنه‌وه‌ی سه‌رزه‌وینێك له ئیمكان بوو3 كه له‌رێی شیعره‌وه له هه‌مبه‌رماندا ده‌كرێته‌وه؟ ئه‌گه‌ر وابوو چوونه ناوه‌وه‌ی ریزی حزبی ناسیۆناڵ- سۆسیالیزمی هیتله‌ر ره‌هاخوازی نه‌بوو؟ ئه‌ی بۆچی په‌نای هێنایه بوودا و دائۆ و رێبازگه‌لی پڕهێما و نیشانه و ره‌مزی باشووری رۆژهه‌ڵاتی ئاسیاوه؟ ئایا فه‌یله‌سووف و بیرمه‌ندانێكی وه‌ك سارته‌ر، هابرماس، فۆكۆ، ژاك لاكان و ژاك دێریدا و.. رێبازگه‌لی فه‌لسه‌فی دواتر كه له دوای خۆی وه‌ده‌ركه‌وتن، له‌ژێر په‌رده‌كه‌ی هایدیگه‌ره‌وه هاتنه ده‌رێ؟ به‌ڕاستی هایدیگه‌ر ویستی چی دابهێنێت، قه‌واره‌یه‌كی ئوستووره‌یی كه له بنه‌وه‌چه‌وه كۆنسێرڤاتیستانه‌یه یان هزرێك كه لێبڕاوانه به‌سه‌ر فه‌لسه‌فه‌ی باودا باز ده‌دات و روو ده‌كاته بوونێكی پڕ ره‌مزوراز و هێما و نیشانه‌ی وه‌ك شیعر؟.\nمه‌به‌ست جیهانی میتافیزیكییه\n 2- مه‌به‌ست جیهانی مه‌تریاڵ و فیزیكییه\n3- پۆل ریكۆر له وتووێژێكدا له‌گه‌ڵ فیلیپ فرای پێوه‌ندی نێوان شیعر و ئیمكانی به تێروته‌سه‌لی لێك داوه‌ته‌وه. (زندگی در دنیای متن، ترجمه بابك احمدی).\n4- هایدگر- جف كالینز، هاوارد سلینا- ترجمه صالح نجفی\n5- مردان اندیشه، برایان مگی، ترجمه: عزت الله فولادوند


پارێزگارى دیاله هه‌نگاوه‌كانى ڕێگاگرتن له‌دووباره‌بوونه‌وه‌ى پێشێلكارییه ئه‌منییه‌كانى خسته‌ڕوو » پێگەی تۆڕی میدیای عێراقی\nپارێزگارى دیاله هه‌نگاوه‌كانى ڕێگاگرتن له‌دووباره‌بوونه‌وه‌ى پێشێلكارییه ئه‌منییه‌كانى خسته‌ڕوو\nموسه‌نا ته‌میمی پارێزگارى دیاله،گرتنه‌به‌رى هه‌نگاوه‌كانى خسته‌ڕوو بۆ ڕێگاگرتن له‌دووباره‌بوونه‌وه‌ى پێشێلكارییه ئه‌منییه‌كان له‌پارێزگاكه.\nته‌میمی بۆ ئاژانسى هه‌واڵى عێراقى(اه‌ع)،ئه‌مڕۆ دووشه‌ممه،ڕایگه‌یاند،چه‌ند هه‌نگاوێك دانراوه بۆ ڕێگاگرتن له‌دووباره‌بوونه‌وه‌ى پێشێلكارییه ئه‌منییه‌كان له‌پارێزگاكه،ڕوونیشیكرده‌وه،میكانزمه‌كه بریتییه له‌ڕاسپاردنى فه‌رمانده‌ى ئۆپراسیۆنه‌كان وفه‌رمانده ئه‌منى وهه‌واڵگیرییه‌كان بۆ جێ به‌جێ كردنى گورزى پێشوه‌خته بۆ پێگه‌ى تیرۆرستان وجێ به‌جێ كردنى هه‌ڵمه‌ته‌كانى پشكنین وپرۆسه‌كانى هه‌ڵكووتانى به‌رده‌وام".\nوتیشى"هه‌ماهه‌نگى له‌گه‌ڵ دادوه‌رى تێهه‌ڵچوونه‌وه‌ى دادگاى دیاله كراوه بۆ ئاسانكارى ده‌ركردنى یاداشتنامه‌كانى ده‌ستگیركردن دژى تیرۆرستان وتاوانباره ناسراوه‌كان له‌ناوچه‌كانى ململانێى پارێزگاكه".\nئاماژه‌یشى دا"هه‌ماهه‌نگییه‌كى باڵا هه‌یه له‌گه‌ڵ هێزه‌كانى حه‌شدى شه‌عبى ،دووپاتیشیكرده‌وه،زۆربه‌ى دانیشتوانى ئه‌و ناوچانه‌ى په‌لاماره‌كانى تیایدا ڕوویداوه داواى بڵاوه‌پێكردنى هێزه‌كانى حه‌شدى شه‌عبى ده‌كه‌ن له‌ناوچه‌كانیان".\nڕوونیشیكرده‌وه"هۆزه‌كانى ئه‌و ناوچانه‌ى كرده‌وه‌ى تیرۆرستى تیایدا ڕوویداوه جه‌ختیانكردۆته‌وه له‌وه‌ى ڕێگه‌ناده‌ن به‌تیرۆر یه‌كڕیزى خه‌ڵكى دیاله تێكبده‌ن.\nته‌میمی وتیشى،چه‌ند ئامانجێك هه‌یه كۆنترۆڵكراوه ،ئاماژه‌یشى دا له‌داهاتوویه‌كى نزیكدا پرۆسه‌ى سه‌ربازى وئه‌منى له‌پارێزگاكه ئه‌نجام ده‌درێت.\nپارێزگارى دیاله داواى له‌فه‌رمانده‌ى گشتى هێزه چه‌كداره‌كان كرد پشتیوانى هونه‌رى بۆ ده‌زگا ئه‌منییه‌كان ده‌سته‌به‌ر بكات به‌تایبه‌ت هه‌واڵگیرییه‌كان ،وهه‌روه‌ها فڕۆكه جه‌نگییه‌كان به‌كاربهێنێت بۆ جێ به‌جێ كردنى گورزى ئاسمانى بۆ پێگه‌ى تیرۆرستان به‌تایبه‌ت له‌ناوچه‌كانى حه‌مرین.


رۆناڵدینهۆ ئازاد ده‌كرێت – Knwe.org\nسەرەکی » وەرزش » رۆناڵدینهۆ ئازاد ده‌كرێت\nدادگای پاراگوای به ئاژانسی فرانس پرێسی راگه‌یاندوه ئه‌گه‌ر هه‌یه رۆناڵدینهۆی ئه‌ستێره‌ی دیاری تۆپی پێ رۆژی 24ی ئه‌م مانگه ئازاد بكرێت ئه‌مه‌ش دوای 5 مانگ زیندانی به‌هۆی به‌كارهێنانی پاسپۆرتی ساخته.\nرۆناڵدینهۆی 40 ساڵ له‌گه‌ڵ هاوڕێكه‌ی له رۆژی 6ی 3ی ئه‌مساڵ له شاری ئه‌سۆنسیۆنی پاراگوای به‌هۆی به‌كارهێنانی پاسپۆرتی ساخته ده‌ستگیر كران.\nئه‌و یاریزانه بۆ ماوه‌ی مانگێك له زیندان بوو به‌ڵام رۆژی 7ی 4 زیندانی جێهێشت و له هۆتێلێكی ئه‌و شاره خرایه ژێر چاودێرییه‌وه كه بۆی نییه جێی بهێڵێت.\nگۆستاڤۆی ئه‌ماریلای دادوه‌ری دادگای ئه‌و شاره‌ش رایگه‌یاند رۆژی 24ی ئه‌م مانگه‌ی دیاریكردوه بۆ ئه‌وه‌ی دادگایی رۆناڵدینهۆی براكه‌ی بكرێت.\nداواكاری گشتی ئه‌و شاره‌ش پێشنیاریان كردوه رۆناڵدینهۆ بڕی 90 هه‌زار یۆرۆ بدات بۆ ئه‌وه‌ی رزگاری بكه‌ن و رێگه‌ی پێ بده‌ن بگه‌ڕێته‌وه وڵاته‌كه‌ی كه له‌وێش پێویسته 3 مانگ جارێك بۆ ماوه‌ی ساڵێك له‌به‌رده‌م دادگا ئاماده بێت.\nله‌ماوه‌ی رابردووش رۆناڵدینهۆ ره‌تیكردبۆوه زانیاری له‌سه‌ر ئه‌وه هه‌بوو بێت پاسپۆرته‌كان ساخته بن به‌ڵام براكه‌ی ئه‌و زانیارییه‌ی هه‌بووه بۆیه ده‌بێت 110 هه‌زار یۆرۆ بدات و بۆ ماوه‌ی 2 ساڵیش هه‌موو 3 مانگ جارێك له‌به‌رده‌م دادگا ئاماده بێت.\nداواكاری گشتی بڕیاری داوه‌ی ماوه‌ی 2 ساڵ سزای زیندانی به‌سه‌ر براكه‌ی رۆناڵدۆ بسه‌پێنێت به‌ڵام سزاكه جێ به‌جێ ناكرێت.


زاناكان مەرجێكی بنەرەتی بۆ گەیشتن بەتەمەنێكی پێوانەیی ئاشكرادەكەن\nزاناكانی زانكۆی باشووی دانیمارك دوای كۆمەڵێك لێكۆڵینەوە گەیشتوونەتە ئەو ئەنجامەی، كە بزانن مەرجی بنەرەتی تەمەندرێژی چییە؟ بەشێوەیەك تێكڕای تەمەنی خەڵك لەو وڵاتانە زیاد دەكات كەچاودێریی تەندرووستی پێشكەوتوویان هەیە .\nبەپێی قسەی زاناكان خەڵكی دەتوانن تەمەنێكی درێژتر بژین ئەگەر دەوڵەت هەموو بەرنامە حكومییەكانی لەكاتی هەستانی بە كاروبارە ژیانییە رۆژانەییەكان لەپیناو پاراستنی تەندرووستی بێت.\nزاناكان لێكۆڵینەوەیان لەسەر ١٧ هەزار كەس كردووە، كە تەمەنیان لە ١٠٠ ساڵ زیاترە ( لە سوید و دانیمارك ١٧ هەزار كەس تەمەنیان لە ١٠٠ ساڵ زیاترە) ، دەركەوتووە كە خەڵك لەدانیمارك لەتەمەنیكی زۆر درەنگدا دەمرن .\nئەو زانایانە ئاماژەیان بۆ ئەوە كردووە، كە مەرجی سەرەكی بۆ گەیشتن بە تەمەنێكی پێوانەیی بریتییە لە باشكردنی خزمەتگوزارییە تەندرووستییەكانی هاوڵاتییان و چالاكییە رۆژانەییەكان .\nباسیشیان لەوەش كردووە، كەرتی تەندرووستی و هەموو ئەو پرۆژانەی لەقۆناغی پەرەپێداندان خراونەتە خزمەت پاراستنی ئاستێكی باڵای تەندرووستی خەڵكی.


بنەمای زانستیی، یان گەڕانەوە بۆ سەلیقەی ئاخێوەر؟!\nد .سازان زاهير\nپەیوەست بەم بابەتەوە پرسیاری گرنگ ئەوەیە، ئاخۆ لە وەڵامدانەوەی پرسیارگەلێكی زانستیدا، كام پێوەرانە حوكمدەكەن؟ ئایا زانست دەستەبەری وەڵامی پرسیارەكان دەكات، یاخود سەلیقەی ئاخێوەر _تاك_ بڕیاردەر دەبێت؟\nبەڵگە نەویستە، ئەوەی ئاخێوەری زمانی دایك_Native Speaker دەسەڵاتی بەسەریدا دەشكێتەوە، هەبوونی كۆزانیاریی زمانیی‌و سەلیقەی بەكارهێنانی زمانەكەیەتی، بەوپێیەی زمانی دایك، هەژموونی تاكگەرایی خۆی بەسەر تەواوی ئاخێوەراندا دەسەپێنێت، بەوەش پێڕەوی زمان پەیوەست بە یاساو ڕێساكانی (دەنگ، وشە، ڕستەو واتا)وە، جڵەوی بەرهەمهێنانی تەواوی ڕستەو دەربڕدراوە زمانییەكانی گرتووەو حوكمیاندەكات، بۆیە ئەوەی بەرهەمدێت، دەربڕاوی زمانیی ڕاست‌و دروستن، تەنانەت دەقی شیعرییش، كە لە ئاستەكانی (ڕێزمان‌و فەرهەنگ‌و واتا)دا دەشێت لادانی تێدا ڕوودەدات، زمانەكەی، بەپێی یاساو ڕێسای دیاریكراو، ڕێكخراوو بەكاربراوە (لەخۆوە نییە)، چونكە ئاخێوەر بەئاگاییەوە زمانەكەی بەكاردەهێنێت.\nلەم ڕوانگەیەوە، گرنگە دوو بابەت لەیەكجیابكرێنەوە، زانستی زمان لەلایەك، سەلیقەی بەكارهێنانی زمان لەلایەكی ترەوە. هەرچی زانستی زمانە، زانیاریی زمانییە لەبارەی چۆنیەتیی كاركردنی پێڕەوبەندانەی زمان پەیوەست بە بەرهەمهێنانی دروستەی فۆڕمدروست‌و واتا_ڕاستەوە، سەلیقەی بەكارهێنانی زمانیش، دەشێت زۆرتر پشتبەستوو بێت بە بۆچوونی تاكەكەس‌و ئەو زانیارییە هاوبەشە دونیاییەی، دەكرێت هەر ئاخێوەرێكی زمان لەبارەی گەنجی وشەكان‌و هاوكات بەكارهێنانی زمانەكەیەوە هەیبێت.\nلەم ڕوانگەیەوەو لەچێوەی ئەم بابەتەدا، دوو جۆر سەلیقە هەن‌و لەئارادان: سەلیقەی زمانیی، سەلیقەی ئاخێوەر/ دونیایی. هەرچی سەلیقەی زمانییە، بە تەواوی كۆزانیارییە (فۆنۆلۆژیی، مۆرفۆلۆژیی، سینتاكسیی‌و سیمانتیكیی)یەكان داگیراوەتەوە، لەبەرامبەردا سەلیقەی ئاخێوەر، وێڕای كاركردن بە دەستوورو یاساكانی زمانەكەی، سەنگی محەك تێیدا، ئەو ئەزموون‌و كارامەییە كەسییانەن، كە ئاخێوەر لە دەوروبەرو دەرەوەی ژینگە زمانییەكەیەوە وەریگرتوون، ئەمجۆرەیان، هەندێكجار كەمتر دەرفەتی پشتڕاستكردنەوەی زانستییانەی بۆ دەڕەخسێت، بەوەش مەرج نییە پەیكاڵی ئەو زانینانە بێت، كە زانست و تیۆرە زمانییەكان لە خودی زمانەكەدا پێیگەیشتوون. بۆ نموونە دیاریكردنی دروستەی مۆرفۆلۆژیی وشە، دەچێتە چوارچێوەو مەودای زانستی (مۆرفۆلۆژیی)یەوە، بۆیە سەلیقەی ئاخێوەر بەتەنها، هەڵگری بۆچوونێكی دروست نابێت، گەر بۆ بنەما زانستییەكان نەگەڕێتەوە، چونكە سەلیقە دونیاییەكە; كەڵەكەبووی ئەو زانیارییە دونیاییانەن، كە ئاخێوەر لەڕێی گەڕان و تێڕامان و سەرنجدانەوە لە كۆی وشەو دەربڕاوە زمانییەكان پێیانگەیشتووە، ئەمەش ئاخێوەر دەكاتە خاوەن گەنجینەیەكی وشەیی زەنگین‌و سەلیقەیەكی باشی بەكارهێنان، بەڵام مەرج نییە بیكاتە لێكدەرەوەیەكی باشی زانستیی، بەو جۆرەی بۆچوونەكانی پەیكاڵی بنەما زانستییەكە پێڕەوبەندانەو پڕاوپڕ بن.\nهەموو ئەمانە پێماندەڵێن، پێویستە بۆچوونەكان لەبارەی زمانەوە، پەیوەست بە بنەماو تیۆرە نوێكانی زانستی زمانەوە بخرێنەڕوو و ڕاڤەبكرێن، بەجۆرێك بۆ هەر بۆچوونێك بەڵگەی دروست‌و گونجاو بهێنرێتەوە، بەو جۆرەی، سەلمێنەری ڕاستی‌و دروستیی زمانەكەن، بەوەش بنەمای زانستیی، باڵادەست دەبێت‌و كەمترین بوار بۆ گفتوگۆو مشتومڕ دەهێڵێتەوە، چونكە لەزانستدا، شیكردنەوەی داتاكان هەنگاو بە هەنگاو و بەپێی تیۆرو میتۆدی زانستیی دەبێت، بەپێچەوانەوە نەبوونی پێودانگی زانستیی‌و بەتەنها گەڕانەوە بۆ ئاوەزی تاك، بەرهەمهێنەری ئەو سەلیقەیەیە، دەشێت هەڵسەنگاندنی بە پێوەری زانستیی، ئەنجامی نادروست و پێچەوانە دەستبخات. هەڵبەت گەڕانەوە بۆ سەلیقەی ئاخێوەریش بۆ خۆی دوو جەمسەرییە:\n(1) دەشێت هاوتای پرنسیپ‌و بنەما زانستییەكە ڕوانگەیەكی دروستی هەبێت.\n(2) بەپێچەوانەشەوە، ڕەنگە بۆچوونەكان ئارگومێنتی نەبن، بەوەش دەچنە خانەی ڕمڵ لێدانی ڕەهاوە و ئەوكات لەبری درككردن بە بەهای زانستیی زمان لای ئاخێوەر، بۆچوونی نازانستیی جێگەی دەگرێتەوە.\nسووتاندنی ماڵی وەفایی، داپۆشینی كڵاوڕۆژنەیەكی مەعریفیی


18/1/2016 - Kurdistan Regional Government Representation in the United States\nشاندی حکومەتی هەرێمی کوردستان تاوتوێی کاریگەری ڕەوشی ئابووری کوردستان دەکات لەگەڵ واشنگتۆن\n“ئەگەر ئەم قەیرانی ئابوورییە بەردەوام بێت، کاریگەرێکی گەورەی دەبێت لەسەر هەموو بەرەكانی پێشەوەی شەڕ. ناتوانیت جەنگاوەر بە سکی خاڵییەوە جەنگاوەر بۆ شەڕ بنێریت”. بەیانیی هەینی، بەڕێز دکتۆر فوئاد حسێن ئەمەی بە چەند رۆژنامەوانێك وت لە کەناڵەکانی میدیای ئەمریكی. هەروەها وتی “پێویستمان بە پشتگیری و یارمەتییە. ئێمە بۆیە لە واشنگتۆنین تا ئەمە ڕوون بکەینەوە بۆ دۆستەكانمان.”\nهەینی چوارەمین رۆژی سەردانی شاندەکەی حکومەتی هەرێمی کوردستان بوو، کە لە بەڕێزان دکتۆر فوئاد، سەرۆكی دیوانی سەرۆکایەتی هەرێم، و وەزیر فەلاح مستەفا بەرپرسی فەرمانگەی پەیوەندییەكانی دەرەوە پێك دێت، بە هەڤاڵێتی نوێنەری حکومەتی هەرێمی کوردستان لە ويلایەتە یەكگرتووەكان بەڕێز بەیان سامی عەبدول رەحمان. شاندەکە بەردەوام دەبێت لە کۆبوونەوە لەگەڵ بەرپرسانی ئیدارە و بەرگریی ويلایەتە یەكگرتووەكان، و مێزگردی جۆراوجۆری تاوتوێ ساز دەکات لەگەڵ رۆژنامەوانانی ويلایەتە یەکگرتووەكانی ئەمريكا و رێکخراوە مرۆییەكان.\nشاندەکە لە کۆشی سپی لەگەڵ بەرپرسانی ئەنجومەنی ئاسایشی نیشتمانی کۆبۆوە، لەناویاندا بەڕێز ڕۆبەرت مالی، یاریدەدەری تایبەتی سەرۆك ئۆباما و رێکخەری کاروباری خۆرهەڵاتی ناوەڕاست، هەروەها لەگەڵ ڕاوێژکارانی جێگری سەرۆك کۆبوونەوە. بەرپرسانی حکومەتی هەرێمی داوایان لە ويلایەتە یەکگرتووەكان کرد رێگە بدۆزێتەوە بۆ پشتگیریی پێشمەرگە و خەڵكی ئاوارە و ئەو کۆمەڵگە و شوێنانەش کە پەنای ئاوارەكانیان داوە. وتیان پێشمەرگە ئامادەیە رۆڵێكی پڕبایەخ لە ئازادکردنی موسڵدا ببینێت. دکتۆر فوئاد و وەزیر فەلاح، و نوێنەر بەیان خان، لەگەڵ یاریدەدەری وەزیری بەرگری بە وەكالەت بۆ کاروباری ئاسایشی نێودەوڵەتی ئەلیسا سلۆتکین کۆبوونەوە بۆ تاوتوێی کاریگەرەکانی قەیرانی ئابووری لەسەر شەڕی دژی داعش وبەرپرسیارێتی هاوبەشی هەردوولا بۆ بەزاندن و لەناوبردنی داعش. هەروەها تاوتوێی ئەو دوو کەتیبەیەیان کرد کە مەشقیان پێکراوە و چەک و کەرەستەیان بۆ دابین کراوە لە لایەن ويلایەتە یەکگرتووەکانەوە، بە تایبەتی کە پێشمەرگە و هاوپەیمانان و هێزەکانی ئاسایش عێراق بە هیوان موسڵ ڕزگار بکەن. بەڕێزیان پەسنی ئازایەتی و خۆبەخشیی پێشمەرگەی کرد، و جەختی لە بایەخی شەراکەتی کوردستان و ئەمريكا کردەوە.\nشاندەکە هەروەها لەگەڵ ئێریك مەیەر، جێگری یاریدەدەری وەزیر بۆ کاروباری خۆرهەڵاتی ناوەڕاست لە وەزارەتی خەزێنەی ئەمریكی کۆبوونەوە. سەرەڕای چەندین بابەتی تر، هەروەها داوای یارمەتی زیاتری تەکنیکی کرا بۆ هاوکاری لە بەڕێوەبردنی ریفۆرم و تەقەشوف لە هەرێمی کوردستان.\nلەگەڵ دابەزینی نرخی بەرمیلێک نەوتدا بۆ ژێر 30 دۆلار، حکومەتی هەرێمی کوردستان بە زەحمەت دەتوانێت مووچەی کارمەندانی حکومی بدات، بەو پێشمەرگانەشەوە کە لە بەرەکانی پێشەوەی جەنگن. پێشتر ئەمساڵ، ئەنجومەنی وەزیرانی حکومەتی هەرێمی کوردستان ڕێوشوێنی زیاتری تەقەشوفی ڕاگەیاند وەك هەوڵی حکومەتی هەرێم بۆ کەمترکردنەوەی بودجەی هەرێم.\nدکتۆر فوئاد و نوێنەری هەرێم بەیان خان لەگەڵ ئامۆس هۆشستن نێردەی تایبەت و رێکخەری وزەی جیهانی لە وەزارەتی دەرەوە، کۆبوونەوە، بۆ تاوتوێی چەند بابەتێك لەناویاندا ئاییندەی کەرتی وزە لە خۆرهەڵاتی ناوەڕاست.\nلە لایەکی ترەوە وەزیر فلاح مصطفی لەگەڵ گروپێك لە ڕێکخراوە مرۆییە نێودەولەتییەكان کۆبوونەوەی کرد لە دەستگای InterAction، کە چەترێکە بۆ ئەو جۆرە رێکخراوە. بەڕێزیان پوختەیەكی پێشکەش ئامادەبووان کرد و ئنجا وەڵامی پرسیارەكانی دانەوە، و سوپاسی نەتەوە یەكگرتووەکان و رێکخراوە ناحکومییەكان کرد بۆ کاری جددیان لە وەڵامدانەوەی پێویستییەكانی خەڵکی ئاوارە. هەروەها داوای لێکردن پشتگیری زیاتر بۆ ئەو خەڵكە دابین بکەن و کەرەستە و بابەتی هاوکاری و گەشەپێدان بگەیەنن بە ئاوارەكان و ئەو کۆمەڵگە و شوێنانەش کە داڵدەی ئاوارەکانیان داوە و قەیرانە مرۆییەکە کاری تێکردوون. بەڕێزیان جەختی کردەوە لە پێویستبوونی وەڵامدانەوەی سەقامگیریی ئابووری و ژێرخانی شلۆق وەك چالاکییەكی بەردەوامی مرۆیی.\nInterAction گەورەترین هاوبەندیی رێکخراوە ناحکومییە نێودەوڵەتییەکانە لە ويلایەتە یەكگرتووەکانی ئەمريکا کە جەخت دەخاتە سەر فریاگوزاریی کارەسات و بەرنامەی سەقامگیریی گەشەسەندن.\nوەزیر فلاح مصطفی وتی “ئێمە سوپاسی ئێوە دەکەین بۆ پشتگیرییتان لە هاوکاریی قەیرانی مرۆیی لە کوردستان و عێراق و ئێمە و مێژوویەكی درێژمان هەیە لە کارکردن لەگەڵ رێکخراوە مرۆییەكان، و ئێستا پێویستمان بە هاوکاریی ئێوەیە.”\nلە ساڵی ٢٠١١ ەوە زیاتر لە 1.8 ملیۆن پەنابەری سوری و ئاوارەی ناوخۆی عێراقی، پەنایان بۆ هەرێمی کوردستان هێناوە. حکومەتی هەرێمی کوردستان، نەتەوە یەكگرتووەكان، و چەندین رێکخراوی ناحکومیی نێودەوڵەتی کار دەکەن بۆ دابینکردنی هاوکاریی فریاگوزاری بۆ ئاوارەكان. لەگەڵ ئەمەشدا، تەمویلی ساڵی ٢٠١٥ بۆ بەرنامەی مرۆیی بە بڕی 75% کورتی هێناوە بە گوێرەی داواکارییەكانی نەتەوە یەكگرتووەکان. ژمارەیەكی زۆر رێکخراوی ناحکومی لە واشنگتۆن کار لە هەرێمی کوردستان دەکەن.


DQA - Faculties\nPOLICY.QA.001 En Policy Publications V2\nPOLICY.QA.001 Kr Policy Publications V1\nThe Koya University was established in 2003 and has developed noticeably. In 2010, Koya University was restructured from colleges to faculty systems to enhance the interactions between similar academic fields. Today the University has 4 faculties and 34 departments in different fields, such as Petroleum Engineering, Geotechnical Engineering, Clinical Psychology, Social Sciences and Medical Microbiology.\nThe educational programmes include both bachelor's and master's degree and doctoral programmes and give the graduates a wide range of knowledge and skills which can lead to many careers, such as design, Engineering, consulting, sales management at various levels, teaching and research.\nزانکۆى کۆیە دەکەوێتە شارى کۆیە (کۆیسنجاق)، کە ماوەى کاتژمێرێک دوورە لە پایتەختى هەرێمى کوردستان –هەولێر لە باکوورى عێراق.زانکۆکە لە سەر تەپۆلکەکانى بنارى شاخێکى بەرز و جوان بنیاد نراوە. کامپى زانکۆکەکە بە شێوەیەک پلانى بۆ دانراوە کە سروشتێکى شاخاوى جوان لە باوەش دەگرێت.\nزانکۆى کۆیە لە ساڵى ٢٠٠٣ بنیاد نراوە، وە بەشێوەیەکى بەرچاو پێشکەوتنى بە خۆیەوە بینیوە. لە ساڵى ٢٠١٠دا، پێکهاتەى زانکۆى کۆیە گۆڕاوە لە سیستەمى کۆلێژەکانەوە بۆ سیستەمى فاکەڵتى، ئەمەش بە مەبەستى بەهێز کردنى پەیوەندیەکانى نێوان بوارە ئەکادیمیە لێکچووەکان. لە ئێستادا زانکۆى کۆیە ٤ فاکەڵتى و ٣٤ بەشى لە بوارە جیاجیاکاندا هەیە. وەک ئەندازیارى نەوت، ئەندازیارى جیۆتەکنیک، کلینیکاڵ سایکۆلۆجى، زانستە کۆمەڵایەتیەکان و میدیکاڵ مایکڕۆ بایۆلۆجى.پڕۆگرامى خوێندن لە زانکۆکەدا هەر دوو پلەى بەکالۆریۆس و ماستەر لە خۆ دەگرێت. هەروەها پڕۆگرامەکانى دکتۆرا وە پێدانى زانیاریەکى بەرفراوان و کارامەى بە دەرچووەکان کە یارمەتیدەر دەبێت لە کارەکانیانیاندا، وەک دیزاین، ئەندازیارى، ڕاوێژکارى، کارگێڕى فرۆشتن لە ئاستەجیاوازەکاندا، وانە وتنەوەو لێکۆڵینەوە.\nفاكەڵتى زانستە مرۆڤايەتى و كۆمەڵايەتيەكان\nفاكەڵتى زانست و تەندروستى\nKoya UniversityUniversity ParkDanielle Mitterrand BoulevardKoya KOY45Kurdistan Region, IraqMobile:Email: qa.office@koyauniversity.org


له ئێران به‌نداوه‌کان ده‌کرێنه ناوچه‌ی گه‌شتیاری - جام کوردی\n13 کانونی دووەم 2020\nپه‌ره‌پێدانی که‌رتی گه‌شتیاری له ڕێگای که‌ڵک وه‌رگرتن له به‌نداوه‌کان یه‌ک له‌و خاڵانه‌یه که سه‌رۆک کۆماری ئیسلامی ئێران هه‌موو کات جه‌ختی له سه‌ر کردووه‌ته‌وه و وه‌زاره‌تی وزه و وه‌زاره‌تی گه‌شتیاریش بۆ ئه‌مه ڕاسپێردراون.\nبه پێی ڕاپۆرتی جام کوردی، حکومه‌تی کۆماری ئیسلامی ئێران په‌ره‌پێدانی که‌رتی گه‌شتیاریی وه‌ک ستراتیژێکی سه‌ره‌کی دیاری کردووه، بۆ ئه‌مه‌ش گرنگی به به‌نداوه‌کان و بوونی ئه‌وان وه‌ک ناوچه‌یه‌کی گه‌شتیاری دراوه. ئاماره‌کان ده‌ڵێن به باشتربوونی ڕێژه‌ی بارینه‌کانی ئه‌مساڵ له ئێستادا 190 به‌نداوی ئێران ده‌توانن وه‌ک ناوچه‌یه‌کی گه‌شتیاری به کار بهێندرێن.\nهه‌ر دوو وه‌زاره‌تی وزه و گه‌شتیاری ئێران یادداشتی لێک تێگه‌یشتنیان له سه‌ر ئه‌م ته‌وه‌ره واژۆ کردووه، ئامانجه‌که‌شی ئه‌وه‌یه که خه‌ڵک بتوانن له ده‌فرایه‌تییه ناوخۆییه‌کانی که‌رتی گه‌شتیاری ئێران به ته‌واوی که‌ڵک وه‌ربگرن.\nهه‌روه‌ها به‌رپرسانی وه‌زاره‌تی گه‌شتیاری ئێران جه‌ختیان له‌وه کردووه‌ته‌وه که که‌رتی گه‌شتیاری ته‌نیا په‌یوه‌ندی به یه‌ک وه‌زاره‌ته‌وه نییه و سه‌رجه‌م داموده‌زگاکانی وڵات ئه‌وه‌یان له سه‌ره بۆ په‌ره‌پێدانی ئه‌م که‌رته گرنگه هاوکاری بکه‌ن.\nکام پارێزگا له ئێران بۆ ئه‌م مه‌به‌سته ده‌ستنیشان کراون؟\nله هه‌ندێک پارێزگای وه‌ک گیلان له باکوری ئێران که‌رتی تایبه‌ت وه‌به‌رهێنانی زۆر باشی له که‌رتی گه‌شتیاریدا کردووه. له پارێزگای خوزستان که ژماره‌ی به‌نداوه‌کانی زۆره، به هه‌مان شێوه هه‌وڵ دراوه په‌ره به که‌رتی گه‌شتیاری بدرێت، له‌م پارێزگایه‌ش ئاماده‌کاری بۆ به‌شداری که‌رتی تایبه‌ت له پرۆژه گه‌شتیارییه‌کاندا کراوه.\nله لایه‌کی دیکه‌وه، تاران به هۆی بوونی ژماره‌یه‌ک ڕووبار و به‌نداو ده‌توانێت شوێنێکی گونجاو بۆ ئه‌م مه‌به‌سته بێت.\nچۆن که‌رتی تایبه‌ت به‌شداری له پرۆژه‌ی گه‌شتیاری به‌نداوه‌کان بکه‌ن؟\nحکومه‌تی ئێران گرنگیی به گه‌شتیاری ئاو داوه، سه‌رجه‌م به‌ڕێوه‌به‌رایه‌تییه‌کانی ئاو له ناوه‌ندی پارێزگاکان ده‌ستیان به چالاکی تایبه‌ت له‌م بواره‌دا کردووه. جێگری وه‌زیری وزه‌ی ئێران بۆ کاروباری ئاو سه‌رجه‌م ڕێوشوێنه ئیدارییه‌کانی بۆ ئه‌م مه‌به‌سته ڕاگه‌یاندووه، ئه‌وان جه‌ختیان له سه‌ر به‌شداری که‌رتی تایبه‌ت له‌م پرۆژانه‌دا کردووه‌ته‌وه.\nکه‌رتی تایبه‌ت به فه‌رمی بانگهێشتی پرۆژه‌کان کراوه:\nوه‌زاره‌تی وزه‌ی ئێران به فه‌رمی داوای له کۆمپانیاکانی که‌رتی تایبه‌ت کردووه که که‌ڵک له‌م ده‌رفه‌ته که‌م وێنه‌یه وه‌ربگرن، ئه‌ڵبه‌ت له‌م پلانه‌دا باس له‌وه‌ش کراوه که نابێت ته‌ندرووستی ئاوی به‌نداوه‌کان ڕووبه‌ڕووی هیچ مه‌ترسییه‌ک ببێته‌وه.\nوه‌به‌رهێنه‌ران قه‌رزی بانکی وه‌رده‌گرن:\nبه‌م دواییانه حکومه‌ت ئه‌وه‌شی ڕاگه‌یاندووه که ئه‌وانه‌ی بیانه‌وێت له پرۆژه‌ی به گه‌شتیاریکردنی به‌نداوه‌کاندا به‌شداری بکه‌ن ده‌توانن که‌ڵک له قه‌رزی بانکی وه‌ربگرن، هه‌روه‌ها هه‌ندێک ئاسانکاری دیکه‌ش بۆ ئه‌و که‌سانه به پێی یاسای گه‌شتیاری ئێران کراوه، وه‌زاره‌تی گه‌شتیاری له ئێستادا ڕێژه و چۆنیه‌تی دانه‌وه‌ی قه‌رزه بانکییه‌کانی دیاری کردووه. شاره‌زایان ده‌ڵێن که ئه‌م پلانه ده‌توانێت ئابوری گه‌شتیاری ئێران به‌ره‌و قۆناغێک ببات که به که‌مترین بودجه زیاترین داهاتی بۆ ئه‌م که‌رته هه‌بێت، هه‌روه‌ها دابینکردنی هه‌لی کار یه‌کێک له ئامانجه سه‌ره‌کییه‌کانی ئه‌م پلانه‌ی حکومه‌ت ڕاگه‌ێندراوه.\n190 به‌نداو ده‌ستنیشان کراون / پرۆژه‌که سه‌ره‌تا له 4 به‌نداو ده‌ست پێده‌کات:\nتا ئێستا 190 به‌نداوی نیشتمانی له ئێران درووست کراون که هه‌ر یه‌ک له ڕووی ئه‌ندازیارییه‌وه خاوه‌نی تایبه‌تمه‌ندی خۆیانن، به‌نداوه‌کان له ئێستادا ئاماده‌یی ئه‌وه‌یان تێدایه که له ڕووی گه‌شتیارییه‌وه وه‌به‌رهێنانیان تێدا بکرێت.\nله ئێستادا ناوی 4 به‌نداو وه‌ک سه‌ره‌تایه‌ک بۆ ئه‌و پلانه‌ی حکومه‌تی ئێران هاتووه که بریتین له:\nبه‌نداوی سه‌رده‌شت له پارێزگای ئازه‌ربایجانی ڕۆژئاوا\nبه‌نداوی داریان له پارێزگای کرماشان\nبه‌نداوی کارون له پارێزگای خوزستان\nبه‌نداوی گوتوه‌ند له پارێزگای خوزستان\nپێده‌چێت به‌نداوی داریان له قه‌زای پاوه‌ی سه‌ر به پارێزگای کرماشان به هۆی سرووشتی ناوچه‌که زیاتر بۆ ئه‌م مه‌به‌سته جێی گرنگی به‌رپرسانی که‌رتی گه‌شتیاری و کۆمپانیاکانی که‌رتی تایبه‌ت بێت.\nهۆکاری پێشکه‌وتنی که‌رتی گه‌شتیاری تورکیا


پارته‌كانی ئۆپـۆزیسـیۆنی پاكسـتان به‌نیازن حكومه‌تێـكی هاوبه‌ندی پـێـكبهێنن\nی مانگی دوو ٢١, ٢٠٠٨\nوا بڕیاره ڕۆژی پـێـنجشه‌ممه ڕابه‌رانی هه‌ردوو حزبی ئۆپـۆزیسـیۆنی سه‌ره‌كی پاكسـتانی له ئیسلام ئاباد كۆبـبنه‌وه. مه‌به‌ست له كۆبوونه‌وه‌كه‌یان له‌پێـناو وتووێـژكردنه له‌سه‌ر دامه‌زراندنی حكومه‌تێـكی هاوبه‌ندی كه ڕه‌نگه په‌روێز موشـه‌ڕه‌فی سه‌رۆكی پاكسـتانی له ده‌سه‌ڵات بخات.\nله هه‌ڵـبژاردنه‌كانی په‌رله‌مانی سه‌ره‌تای ئه‌م هه‌فته‌یه‌دا حزبی ناسـراو به گه‌لی پاكسـتانی و هه‌روه‌ها حزبی كۆمكاری موسـڵمانی پاكسـتان سه‌ركه‌وتنیان تۆماركرد و به‌سه‌ر حزبه‌كه‌ی په‌روێز موشـه‌ڕه‌فی سه‌رۆكی پاكسـتانیدا زاڵبوون.\nبه‌ڵام سه‌رۆكی پاكسـتانی ده‌ڵێت ئه‌و نیازی ده‌ست له‌كاركێشـانه‌وه‌ی نیـیه و له ئاكامی سه‌ركه‌وتنی حزبه‌كانی ئۆپـۆزیسـیۆن له هه‌ڵـبژاردنه‌كاندا به‌ڕێز موشـه‌ڕه‌ف داوای هاوبه‌ندیـیه‌كی ته‌بایی ده‌كات.\nعاسف زارداری ڕابه‌ری حزبی گه‌لی پاكسـتانی و هاوسه‌ری خانم بێنه‌زیر بۆتۆی كوژراو گوتوویه‌تی حزبه‌كانی ئۆپـۆزیسـیۆن پـلانی گێڕانه‌وه‌ی ده‌سه‌ڵاتی په‌رله‌مانیان هه‌یه، ئه‌و په‌رله‌مانه‌ی له سـایه‌ی سه‌رۆك موشـه‌ڕه‌فدا لاوازبووه.\nئه‌وه‌ی شـایانی باسه عاسف زارداری ڕۆژی پـێـنجشه‌ممه له‌گه‌ڵ ڕابه‌ری حزبی نیشتیمانی عه‌وامی كۆبۆته‌وه. حزبی ناوبراو حزبێـكی قه‌واره بچووكی سیكیولاره و شـیانی ئه‌وه‌ی هه‌یه بـبێته هاوبه‌ش له هاوپه‌یمانێـتی ئۆپـۆزیسـیۆندا.\nسه‌باره‌ت به شـكسـتهێنانی پارته‌كه‌ی سه‌رۆك په‌روێز موشـه‌ڕه‌ف له هه‌ڵـبژاردنه‌كاندا جودث لاثام په‌یامنێری ده‌نگی ئه‌مریكا ڕاوبـۆچوونی ژماره‌یه‌ك له ڕۆژنامه‌وانانی پاكسـتانی و ئه‌فغانی و به‌ریتانی وه‌رگرتووه و پاشـان ڕاپـۆرتێـكی له‌سه‌ر ئاماده‌كردووه و هاوكارانمان حه‌یده‌ر كه‌ریم و كاوه كرمانج وه‌ریانگێڕاوه‌ته سه‌ر زمانی كوردی و ده‌توانن گوێبیسـتی بن له ڕێـگه‌ی كلیـكـكردنی ئه‌و فایله ده‌نـگیـیه‌ی سه‌ره‌وه، ماوه‌كه‌ی 6:45 خوله‌كه.


کوردیپێدیا - دهۆک: زێدەتر 540 ویستگەه بۆ 240 هەزار ئاواران هاتنەدیارکرن\n📊 دهۆک: زێدەتر 540 ویستگەه بۆ 240 هەزار ئاواران هاتنەدیارکرن | پۆل: ئامار و راپرسی | زمانی بابەت: 🏳 کرمانجی - کوردیی باکوور\nدهۆک: زێدەتر 540 ویستگەه بۆ 240 هەزار ئاواران هاتنەدیارکرن\nدواڕۆژ، رەڤەند گوهەرزیرەڤەند گوهەرزی\nبەرپرسێ راگەهاندنا ئۆفیسا دهۆکدهۆک یا هەلبژاردنا راگەهاند، ل سنوری پارێزگەها دهۆکێ زێدەتر 240 هەزار ئاوارە هەنەو ل سەر 61 بنگەهان هاتنە دابەشکرن و ژمارا وان ویستگەهێن بۆ ئاوار هاتیە دیارکرن زێدەتر 540 ویستگەهانە.\nسەگڤان دێرەشی، بەرپرسێ راگەهاندنا ئۆفیسا دهۆک یا هەلبژاردنا بۆ دواڕۆژ راگەهاند ئەو ئاوارێن هاتینە ل سنورێ پارێزگەها دهۆکێ ل سەر سێ جۆرا دهێنە دابەشکرن، ئاوارێن توومارکری و ئاوارێن نە توومارکری و ئەو ئاوارێن چووینە موسڵ و کارتا خۆ وەرگرتی و نوکە ل دهۆکێ نە.\nگۆت ژی ژماژا ئاواران ل پارێزگەها دهۆکێ زێدەتر 240 هەزار ئاوارانە، هاتینەدابەشکرین ل سەر 61 بنگەهێت دەنگدانێ، بۆ هەر ئێکێ بنگەهێن وان یێت دەست نیشانکری، 30 بنگەه بۆ ئاوارێت توومارکری و 16 بۆ ئاوارێت نەتوومارکری و 15 بنگەه بۆ یێن دی(حرکە سکانیە).\nدیارکر ژی ژمارا وان ویستگەهێن بۆ ئاواران هاتینە دیارکرن زێدەتر 540 ویستگەهانە.\nسەگڤان دازانین ژی کومسیۆنێ ئامادەکاری بۆ ئاواران یێت کری، ئەوێ تووماری کری وەکی هەمی خەلکێ کارتا هەی و سندوقا ئەلکترۆنی یاهەی دێ دەنگێ خۆدەن، ئەوێن نەتوومارکری دبێژنێ دەنگدانا مەرجدار بۆ وانژی بنگەه دناف کەمپادا یێن هاتینە ڤەکرن.\nناڤهاتی راگەهاند ژی نوکە هۆڵا چالاکیێن وەرزشی ل دهۆکێ مە دەست یا ب دابەشکرنا کارتێن دەنگدانێ یێن ئاوان یاکری، ئەو ئاوارێن توومارکری پێدڤیە ڤێ کارتێ وەرگرن، چونکە ئەوێ توومارکری بیت نەشێن ب کارتا کەڤن دەنگێ خۆ بدەت.\n#رەڤەند گوهەرزی | #دهۆک | #30-04-2018 |\n 📡 ماڵپەڕ | 🏳 کرمانجی - کوردیی باکوور | ماڵپەرا دواڕۆژ - 30-04-2018\n➕ ئەم بابەتە لەلایەن: (هاوڕێ باخەوان)ەوە لە: Apr 30 2018 11:48AM تۆمارکراوە


زایینی: ١٤-٠٧-٢٠١٧ - هەتاوی: ١٣٩٦/٠٤/٢٣ - ١٤:٠٥ تاران قه‌باره‌ی فۆنت:\nڕۆژی چوارشەممە ڕێکەوتی ٢١ی پووشپەڕی ١٣٩٦ی هەتاوی، لە درێژەی سەردانی دەزگا حیزبی و حکوومەتییەکانی ناوچەی باڵەکایەتیدا هەیئەتێکی پێوەندیەکانی حیزبی دێموکراتی کوردستانی ئێران بە سەرپەرەستیی "محەممەد ساڵح قادری" بەرپرسی دەفتەری نوێنەرایەتی حیزبی دێموکرات لە هەولێر، بە هاوڕێیەتی کۆمیتەی حیزبی دێموکرات لە شاری سۆران سەردانی لقی۱۰ ی پارتی دێموکراتی کوردستانیان لە سۆران کرد و لە لایەن "عەلی عەونی" بەرپرسی لق و ئەندام و کارگێرانی لقەوە پێشوازییان لێکرا.\nلەو سەردانەدا محەممەدساڵح قادری وێرای پیرۆزبایی لە "عەلی عەونی" وەک بەرپرسی نوێی لقی ١٠ و هیوای سەرکەوتنی لەم بەرپرسایەتیە نوێیەدا، باسی لە بارودۆخی ئێستای ڕۆژهەلاتی کوردستان و قەیرانە نێوخۆیی و ناوچەییەکانی کۆماری ئیسلامی و ئەگەرەکانی قوولتر بوونی ئەم قەیرانانەی لە داهاتوودا کرد و سەبارەت بە سیاسەتی قڕکردنی گەلی کورد لە لایەن ڕێژیمی ئێرانەوە، ئەم قۆناخەی خەباتی ڕۆژهەڵات و بەرگریی حیزبی دێموکرات لە خەڵکی کوردستان و بەرپەرچدانەوەی پیلانەکانی دژ بە جووڵانەوەی ڕزگاریخوازی گەلەکەمان لە تەواوییەتی خۆیدا بە گرینگ زانی و پێداگری لە سەر هەلوێستی حیزبی دێموکرات بۆ پشتیوانی لە ڕێفراندۆم و سەربەخۆیی باشووری کوردستان دەربڕی و وریای و تەبایی نێوان لایەنەکانی باشووری کوردستان بۆ سەرخستنی ئەم پرۆسەیەی بە زەرووری زانی.\nهەروەها "عەلی عەونی" وێرای بە خێرهاتنی هەیئەتی دەفتەری نوێنەرایەتی حیزبی دێموکرات و خۆشحاڵی دەربڕین لەو سەردانەیان، سپاسی حیزبی دێموکراتی کرد کە بە هەڵوێستە نەتەوەییەکانی، بەردەوام پشتگیری دۆزی کورد لە بەشەکانی دیکەی کوردستان کردووە و هیچ کات نەبووە هۆی کێشە و دەستوەردان لەکاروباری ناوخۆیی ئەواندا.


کوردیپێدیا - ساڵح حەمە کەریم سەعدون\n✌ ساڵح حەمە کەریم سەعدون | 🏷 پۆل: شەهیدان | زمانی بابەت: 🏳 کوردیی ناوەڕاست\nساڵح حەمە کەریم سەعدون\n(سلێمانی – ی. ن. ک)، لە ڕۆژی (11-07-1985)دا گیراوە و لە ڕۆژی (29-12-1986) لە ئەبوغرێب شوێن بزر کراوە.


سوریا دەڵێت ئیسرائیل هێرشێـکی موشەکی کردووەتە سەر بنکەیەکی لەشکری لە نزیک دیمەشق\nچەند تەقینەوەیەکی بەهێز لە بنکەیەکی لەشکری نزیک فڕۆکەخانەی نێودەوڵەتی دیمەشقی سوریا ڕوویانداوە و ئاگر و دوکەڵێـکی زۆر لە ناوچەکە بەرزبوونەتەوە.\nئاژانسی دەنگ‌وباسی سانای فەرمی ڕژێمی سوریا لە زاری سەرچاوەیەکی لەشکری وڵاتەکەیەوە بڵاویکردەوە کە گوتویەتی ئیسرائیل بەرەبەیانی ئەمڕۆ پـێنجشەممە هێرشی موشەکی کردووەتە سەر ئەو بنکە لەشکریـیە و زیانی ماددی لێکەوتووەتەوە.\nکۆمەڵەی سوریا بۆ چاودێری مافەکانی مرۆڤ دەڵێت شوێنەکە 25 کیلۆمەتر لە باشوری ڕۆژهەڵاتی دیمەشقی پایتەختەوە دورە.\nئاژانسی دەنگ‌وباسی ڕۆیتەرز دەڵێت سەرچاوەی هەواڵگری لە ناوچەکە گوتویانە هێرشی ئیسرائیل بووە بۆ سەر عەمباری چەکی حزبوڵڵای لوبنان و هەروەها بنکەکە لە لایەن ئێرانەوە بەکار دەهێنرێت بۆ دابینکردنی چەک بۆ هاوپەیمانانی لە سوریا. دوو سەرچاوەی ئۆپـۆزسیۆنیش گوتویانە بە لایەنی کەم 5 موشەک لە ئیسرائیلەوە گیراونەتە بنکەکە.\nهەتا ئامادەکردنی ئەم هەواڵە ئیسرائیل بە فەرمی بەرپـرسیارێتی خۆی لە هێرشەکە ڕانەگەیاندووە، بەڵام یەسرائێل کاتز وەزیری هەواڵگری ئیسرائیل لە لێدوانێـکیدا بۆ ڕادیۆی لەشکری ئیسرائیل گوتی ئەوان هەمیشە کاردەکەن بۆ ڕێگەگرتن لەوەی چەکی پـێشکەوتووی ئێران لە ڕێگەی سوریاوە بە دەسـت حزبوڵڵای لوبنان بگات. گوتیشی کاتێـک زانیاری مەترسیداریان پـێدەگات لە بارەی گواستنەوەی چەک بۆ حزبوڵڵا ئەوا دەستەوەستان ناوەستن، وە ئەم هێرشەش تەواو لەگەڵ ئەو ڕێبازەیان گونجاوە.


:: AM:10:16:23/10/2021 \nئه‌گه‌رچی له دنیادا هه‌ڵمه‌تی كوتان و خۆپارێزی به‌رده‌وامی هه‌یه و به‌شێكیش له هاووڵاتییان یه‌كه‌م جار تووشی ڤایرۆسه‌كه بوونه، به‌ڵام لێره‌وله‌وێ ده‌بیستین كه هێشتا ڤایرۆسه‌كه بڵاوبوونه‌وه‌ی به‌رده‌وامه و له هه‌ركاتێكیشدا كه فه‌رامۆش بكرێت، ڕه‌نگه كاره‌ساتی مرۆیی دروست بكات، له خواره‌وه‌دا ئه‌و هۆكارانه باس ده‌كه‌ین كه وایكردووه بڵاوبوونه‌وه‌ی ڤایرۆسی كۆرۆنا به‌رده‌وام بێت.\nئه‌مڕۆ شه‌موو 23ی تشرینی یه‌كه‌م، دكتۆر كه‌ریم عوسمان پسپۆڕی نه‌خۆشییه‌كانی هه‌ناو، به "وشه"ی ڕاگه‌یاند، یه‌كێك له هۆكاره‌كانی به‌رده‌وامی بڵاوبوونه‌وه‌ی ڤایرۆسی كۆرۆنا ئه‌وه‌یه تا ئێسته هاووڵاتییان و نه‌خۆشخانه ته‌ندروستییه‌كان و شوێنه گشتییه‌كان، مامه‌ڵه له‌گه‌ڵ پاشماوه‌ی ده‌مامك و ده‌ستكێش به شێوه‌ی ته‌ندروست ناكه‌ن و فڕێدان و له‌ناوبردنیان هیچ ڕێكارێكی ته‌ندروستی ناگیرێته‌به‌ر.\nڕوونی كرده‌وه، "زۆربه‌ی ئه‌و ده‌مامك و ده‌ستكێشانه‌ی كه به‌كار هاتوون له‌لایه‌ن هاووڵاتییانه‌وه یان له نه‌خۆشخانه‌كان هه‌ڵگری ڤایرۆسی كۆرۆنان، بۆیه ده‌بێت زۆر به وریاییه‌وه له‌ناو ببرێن".\nئاماژه‌ی دا، "فڕێدانی ده‌ستكێش و ده‌مامك له سه‌ر زه‌وی ڤایرۆسی كۆرۆنا زیاتر بڵاو ده‌كاته‌وه، بۆیه ده‌بێت هاووڵاتییان به وریاییه‌وه و له شوێنی تایبه‌ت ده‌ستكێش و ده‌مامكی به‌كارهاتوو فڕێ بده‌ن، چونكه فڕێدانی له سه‌له‌ی خۆڵی گشتی یان سه‌ر زه‌وی مه‌ترسی گه‌وره له‌سه‌ر ژیانی هاووڵاتییان دروست ده‌كات".\nهاووڵاتییان جارێكی تر تێكه‌ڵ ده‌بنه‌وه و خۆیان ناپارێزن\n"یه‌كێكی تر له هۆكاره‌كانی بڵاوبوونه‌وه‌ی ڤایرۆسی كۆرۆنا ئه‌وه‌یه دوای وه‌رگرتنی ڤاكسینی تایبه‌ت به ڤایرۆسی كۆرۆنا، هاووڵاتییان جارێكی تر تێكه‌ڵ ده‌بنه‌وه و خۆیان ناپارێزن كه ئه‌مه‌یش هه‌ڵه‌یه، بۆیه زۆربه‌ی جار تووشی ڤایرۆسه‌كه ده‌بنه‌وه یان ده‌بنه هه‌ڵگر و مه‌ترسی بۆ سه‌ر كۆمه‌ڵگه دروست ده‌كه‌ن". دكتۆر كه‌ریم عوسمان پسپۆڕی نه‌خۆشییه‌كانی هه‌ناو وای گوت.\nشایانی باسه به هۆكاری گۆڕان له كه‌شوهه‌وا و ساردبوونی كه‌ش و هاتنی وه‌رزی پایز، هۆكارێكی تره بۆ بڵاوبوونه‌وه‌ی نه‌خۆشیی په‌تای وه‌رزی، ئه‌مه‌یش وایكردووه نه‌خۆشه‌كان له ماوه‌یه‌كی كه‌مدا زۆرترین به‌رگریی له ده‌ست بده‌ن، به‌هۆیه‌وه تووشی چه‌ندان نه‌خۆشیی تر و ڤایرۆسی كۆرۆنایش ببن.\nده‌مامك و ده‌ستكێش یه‌كێكن له سه‌ره‌كیترین رێكاره‌كانی خۆپارێزی له ڤایرۆسی كۆرۆنا، هاووڵاتییان له سه‌ره‌تای بڵاوبوونه‌وه‌ی ڤایرۆسه‌كه، پابه‌ندن پێیه‌وه و به‌كاری ده‌هێنن، به‌ڵام ئێسته تاكپارێزیی خۆیان له‌بیر كردووه و زۆربه‌ی كاته‌كان ده‌مامك به‌كار ناهێنن و به یه‌كجاریش وازیان له ده‌ستكێش له ده‌ستكردن هێناوه، ئه‌مه‌یش وایكردووه شه‌پۆلێكی تری كۆرۆنا له شاره‌كانی عێراق و هه‌رێمی كوردستان بڵاو ببێته‌وه.\nله نوێترین ئاماریدا وه‌زاره‌تی ته‌ندروستی و ژینگه‌ی عێراق ڕای گه‌یاندووه، "تا ئێسته كۆی ئه‌وانه‌ی له سه‌رانسه‌ری عێراق تووشی په‌تاكه بوونه، ژماره‌یان گه‌یشتووه‌ته دوو ملیۆن و 43 هه‌زار و 963 حاڵه‌ت، له‌و ژماره‌یه‌یش 22 هه‌زار و 901 كه‌س به‌هۆی ڤایرۆسه‌كه‌وه گیانیان له ده‌ست داوه، ملیۆنێك و 982 هه‌زار و 232 كه‌سیش به ڕێژه‌ی 97.0% به ته‌واوی چاك بوونه‌ته‌وه و 38 هه‌زار و 830 كه‌سیش له نه‌خۆشخانه‌كان له‌ژێر چاودێریی پزیشكیدان، له‌و ژماره‌یه‌یش 225 كه‌س به‌هۆی ناجێگیری دۆخی ته‌ندروستییان له‌ژێر چاودێری چڕی پزیشكیدان."\n42 حاڵه‌تی ئۆمیكرۆن له سلێمانی تۆمار كرا\nكاریگەری كۆرۆنا لەسەر ئەوانەی بە سووكی تووشی دەبن چییە؟\nبه‌ھاراتی گژنیژ چه‌ندان سوودی هه‌یه و نه‌زانراوه\nچۆن ده‌زانی سه‌رمات بووه یان تووشی ئۆمیكرۆن بوویت؟


زەریف : چەند وڵاتێکی عەرەبی دوورن لە کێشەکانی جیهانی ئیسلام - SAHAR KURDISH (Sorani)\nزەریف : چەند وڵاتێکی عەرەبی دوورن لە کێشەکانی جیهانی ئیسلام\nئادار 18, 2018 16:32 Asia/Tehran\nوەزیری دەرەوەی کۆماری ئیسلامی ئێران وتی: ژمارێک لە وڵاتانی عەرەبی هاودەنگ بوونەتەوە لەگەڵ ڕژیمی زایۆنی و ئەمریکاو بەدوورن لە خەمی ئامانج و کێشەکانیی جیهانی ئیسلام .\n'محەممەد جەواد زەریف" کە رۆژی هەینی بۆ بەشداریی لە دانیشتنی نائاسایی ڕێکخراوی هاریکاری ئیسلامی و لە بارەی لێکدانەوەی دوایین گۆڕانکارییەکانی فەلەستین سەردانی ئەستەمۆڵی تورکیای کردووە لە وتووێژ لەگەڵ ئیرنا، وتیشی: ڕەوشی ئێستای فەلەستین نیشان دەری ڕادەی وابەستە بوونی ژمارێک لە وڵاتانی عەرەبی بە ئەمریکایە .\nوەزیری دەرەوەی ئێران بەڕاشکاوی وتی: بەداخەوە ژماریک لە وڵاتانی عەرەبی ناوچە بە جێ پشتگریی لە مافەکانی گەلی فەلەستین و خەبات دژی دڕندەکارییەکانی ڕەژیمی زایۆنی و ئەمریکا ، دوای کوشتاری فەلەستینیەکان لە غەززە بە دەست ڕەژیمی زایۆنی، حیزبوڵڵای لوبنانی وەکوو تەنیا گرووپی عەرەبی زانیوە کە توانیوێتی سەرزەمینەکانی ئیسلامی لە چنگ ڕەژیمی زایۆنی ڕزگار بکات، لە لیستەی گرووپە ڕەشەکووژەکان داناوە.\nزەریف جەختیکرد: دەنگی ناڕەزایەتی کە لە ژمارێک لە وڵاتە عەرەبییەکان دا بەرز بۆتەوە، نیشان ئەدات جیهانی ئیسلام بەرامبەر ئەم چالاکیی ئەمریکا و ڕەژیمی زایۆنی هاوپەیمانە و چەند وڵاتی وابەستە ناتوانن نوێنەری پتر لە یەک ملیار و نیو موسولمان بن لە جیهان دا\nزەریف: ئێران لە بەرخۆدانی جەماوەری فەلەستین پشتیوانی دەکات\nزەریف ئەمڕۆ سەردانی کوردستانی ئێراق دەکات


حوکمی له داردانی كچێكی گه‌نج و سه‌نگسار كردنی ژنێک\nلینک و مینک:\nهه‌ر ئێستا 4000 په‌روه‌نده سه‌باره‌ت به ده‌ستدرێژی برا به خوشک و 1200 په‌روه‌نده سه‌باره‌ت به ده‌ستدرێژی باوک له كچه‌كانیان، له ژێر لێكۆڵینه‌وه دایه!\nئه‌گه "پیاوی" ئه‌مجار كچه‌كه‌ت خه‌ته‌نه كه! :)\nدۆینێ پیاوێكی خه‌ڵكی سوماڵی به تاوانی خه‌ته‌نه كردنی كچه 12 ساڵه‌كه‌ی، چواز ساڵ زیندانی بۆ بڕدراوه و 346 هه‌زار كڕۆن وه‌ک خه‌ساره‌ت ده‌بێ بدات به كچه‌كه‌ی!\nله ساڵی 1982 خه‌ته‌نه‌ی ژنان له سۆئد مه‌منووع كرا، ساڵی 1999 خه‌ته‌نه‌ی كچانی دانیشتووی سۆئد له ده‌ره‌وه‌ی وڵات مه‌منووع بوو. ئه‌وه یه‌كه‌مجاره كه‌سێک به تاوانی خه‌ته‌نه كردنی كچێک حوكمی زیندان وه‌رده‌گرێت.\nئه‌م كچه، كه ته‌نیا 12 ساڵی ته‌مه‌نه، به ده‌ست ژنێكی خۆماڵی و به تیغێكی ڕیش تاشین و بێ سڕكردنی له‌شی كچه‌كه و له كاتێکدا باوكی به زۆری ڕایگرتووه، خه‌ته‌نه كراوه.\nبه‌شێكی زۆری ژنانی خه‌ڵكی سومالی و زۆربه‌ی ڕێكخراوه‌كان و كۆمه‌ڵه‌كانی ژنان كه دژ به‌م دیارده‌یه كار ده‌كه‌ن، هیوادارن ئه‌م حوكمه هه‌نگاوێک بێت بۆ نه‌مانی دابی خه‌ته‌نه كردن. ده‌توانین هیوادار بین ئه‌مه هیوایه‌ک بخاته دڵی هه‌موو ئه‌و كچانه‌ی به زۆری ده‌بردرێنه‌وه وڵاتانی دایكوباوكیان و له‌وێ به شێوه‌یه‌كی زۆر بێ ڕه‌حمانه خه‌ته‌نه ده‌كرێن. ده‌توانین هیوادار بین ئه‌وه سه‌ره‌تایه‌ک بێت كه دایكوباوكه‌كان ده‌ست له‌م كرده‌وه‌یه هه‌ڵگرن، یان لانی كه‌م له ترسی زیندان و خه‌ساره‌ت دان، خۆ له‌م دابه لاد‌ن!\nسوپاس بۆ ئه‌و بیرانه‌ی دیارده‌ی خه‌ته‌نه كردنیان به تاوان ناسی و ئه‌م یاساییان په‌سه‌ند كرد!\nخۆ قه‌رار نییه هه‌ر كه‌زوان لینكی خۆش و جوان دانێت. ئــه‌مــه‌ش زۆر شیرینـه!\nپێ له جێ پێی گه‌وران دانان یان تكایه‌ک:\nپێم وایه هه‌موومان له سه‌ر یه‌ک شت بتوانین پێک بێین كه جوانی ڕواڵه‌تی نووسراوه‌یه‌ک یه‌كه‌م شته سه‌رنج ڕاده‌كێشێت و پته‌وی ناوه‌ڕوک و چۆنایه‌تی دارشتن و هه‌ندێ شتی تر به‌دوایدا دێن. ئه‌وانه‌ش كه د‌ڵێم هی خۆ به لێزان زانین نین. ئه‌زمۆنه و ئه‌زمۆن بۆ ئه‌وه‌یه جارێک به جۆرێک له جێییه‌ک به كاری بێنی ده‌نا بۆچی باشه؟\nجا تكای من ئه‌وه‌یه جوانی ڕواڵه‌تی نووسراوه‌كانتان له بیر مه‌كه‌ن. بۆ نموونه له گرامری زمانه‌كانی تردا چۆنایه‌تی به كار هێنانی (،- .- ...، ؟، !، ؟!، ) به جوانی ڕوون كراوه‌ته‌وه. باسێكی باش و وردیشیان هه‌یه له سه‌ر پاراگراف و ڕه‌سته‌ی نوێ. ئه‌وه‌نده‌ی من چاوم له نووسراوه كوردییه‌كان كردووه، به‌داخه‌وه، كه‌م بایه‌خ به‌م باسانه دراوه و ده‌درێت. بۆ نموونه به‌كار هێنانی (...) هێنده جار له نووسراوه كوردییه‌كاندا هێند درێژ ده‌بێته كه مانای خۆی له ده‌ست ده‌دا. لێره‌دا پێویست ناكات له سێ خاڵ زیاتر دانێین. یان هه‌ڵده‌كه‌وێت كه‌سێک له كۆتایی ڕه‌سته‌یه‌كدا (!!!!!!!!!!!) داده‌نێت. پێی وایه هه‌رچی زۆرتر داینێت مه‌به‌ستی ڕوونتر ده‌گه‌یه‌نێت، وانییه، ئه‌و كاره هه‌ڵه‌یه. بۆیه ویستم زۆر به‌كورتی ئه‌وه‌ی خۆم فێری بووم لێره بینووسمه‌وه. ڕه‌نگه به كاری كه‌سێک بێت.\n:. comma، question-mark، exclamation mark، point\n- خاڵی كۆتایی، نوقته (point):\nنوقته له كۆتایی ڕه‌سته‌یه‌كدا داده‌ندرێت. بۆ ئه‌م مه‌به‌سته‌ش قه‌ت زیاتر له یه‌ک نوقته به كار نایه‌ت. نوقته هه‌ر وه‌ها ده‌كرێت به مه‌به‌ستی نیشان دانی دوو دڵی له نووسراوه‌دا به كار بێت یان ئه‌وه‌ی كه ڕه‌سته‌كه ده‌یتوانی درێژه بدرێت و نادرێت. بۆ ئه‌م مه‌به‌سته‌ش قه‌ت زیاتر له سێ دانه(...) نوقته به كار نایه‌ت. نموونه:\n* حه‌ز ده‌كه‌ی قابه‌كان بشۆی یان ژوور گه‌سک لێ بده‌ی؟\n* همممم، نازانم ...\n- كۆما (comma):\nكۆما به مه‌به‌ستی دابه‌ش كردنی ڕه‌سته‌یه‌ک و گۆڕانی شێوه‌ی خوێندنه‌وه‌ی ڕه‌سته‌كه به كار دێت. له‌و نموونه‌ی سه‌رێدا، كاتێ كه‌سی دووهه‌م به دوو دڵییه‌وه وڵام ده‌داته‌وه، جێی خۆیه‌تی به دوای وشه‌ی "همممم" كۆما داندرێت. ده‌توانین ئاوا بیر بكه‌ینه‌وه له‌وێ كه به‌دوای گوتی وشه‌یه‌ک، پشوویه‌ک ده‌ده‌ین و دوایی قسه‌كان درێژه ده‌ده‌ین، كۆما داده‌نێین. دیاره به‌و مه‌رجه كه ئه‌وه‌ی ده‌ڵێین ڕه‌سته‌یه‌كی تازه نه‌بێت، به‌ڵكوو درێژه‌ی قسه‌یه‌ک بێت كه ده‌ستمان پێ كردووه. له بیرمان بێت كۆما (comma) قه‌ت پێش و پاش "و" به‌كا نایه. بۆ نموونه قه‌ت ناڵێین "من و، كوبی" یان "من، و كوبی"، به‌ڵام ده‌توانین بنووسین: "من، كوبی، په‌ری و گوڵپه‌ر"\nكۆما هه‌ر ئه‌و جۆره‌ی ئاماژه‌م پێكرد شێوه‌ی خوێندنه‌وه‌ی ڕه‌سته ده‌گۆڕێت و یارمه‌تیمان ده‌دات له مانا به درووستی تێبگه‌ین. بۆ نموونه بیر له دوو ڕه‌سته‌ی "ناخۆشه" و "نا، خۆشه" ئه‌گه بكه‌ینه‌وه، ئه‌وه ته‌نیا به دانانی كۆمایه‌ک ماناكه ده‌گۆڕدێت و لێ تێگه‌یشتنی ئاسانتر ده‌بێته‌وه.\n- ناوی ئه‌مه‌یان به كوردی نازانم (exclamation mark):\nئه‌مه (!) بۆ نیشاندانی هه‌ندێ هه‌ست وه‌ک (ببوورن ناوی ئه‌مه‌ش به كوردی نازانم، frustration )، توڕه‌یی، خۆشحاڵ بوون و سه‌رسووڕمان و ئه‌مركردن به‌كار دێت. بۆ ئه‌م مه‌به‌ستانه‌ش قه‌ت زیاتر له یه‌كدانه به كار نایه. واته یه‌کدانه (! ) له كۆتایی وشه یان ڕه‌سته‌یه‌كدا داده‌ندرێت. له هه‌ندێ شوێن نووسراوه كه ده‌کرێت یه‌کدانه یان سێدانه هێمای (!) له كۆتایی وشه یان ڕه‌سته داندرێت. یان یه‌ک یان سێ. نه كه‌متر، نه زۆرتر. نموونه:\n- ئهههه، ناتوانم كلیله‌كانم ببینمه‌وه!\n- هاوار! ده‌ست هه‌ڵگره!\n- سوپاس! زۆرم پێویست به جوتێک پێڵاوی تازه بوو.\n-چی؟! به‌ڕاست تێناگه‌م مه‌به‌ستت چییه.\n- هێمای پرسیار (question-mark):\nئه‌و جۆره‌ی له ناوه‌كه‌یڕا دیاره، به دوای پرسیارێک داده‌ندرێت. قه‌ت قه‌ت زیاتر له یه‌ک هێمای پرسیار به كار نایه‌ت. بۆ نیشان دانی گرنگی پرسیاره‌كه یان " ته‌ئكید كردن له سه‌ر پرسیاره‌كه"، ده‌توانین هێماكانی (؟!) به یه‌كه‌وه به‌كار بێنین.\nبه دوای نوقته، هێمای پرسیار و exclamation mark، ڕه‌سته‌یه‌كی تازه ده‌ست پێده‌كرێت. به‌ڵام به‌دوای كۆما (comma) درێژه‌ی قسه‌كه ده‌نووسرێت.\nبۆ ئاسانتر كردنه‌وه‌ی خوێندنه‌وه‌ی نووسراوه‌یه‌ک، باشتر وایه نووسراوه‌كه دابه‌ش بكرێت. دیاره بۆ نووسراوه‌ی كورت ئه‌م كاره پێویست نییه، به‌ڵام كه نووسراوه‌كه درێژ بووه، گرنگه بیر له‌م دابه‌ش كردنه بكه‌ینه‌وه، ده‌نا نه خوێندنه‌وه‌ی نووسراوه‌كه خۆشه و نه ڕواله‌ته‌كه‌ی جوانه.\n* كه‌ی نووسراوه‌یه‌ک وه‌ک چه‌ند پاراگرافی جیاواز دابه‌ش بكه‌ین باشه؟ بۆ نموونه كاتێک باسی چه‌ند شتی جیاواز ده‌كه‌ین، یان به‌شێكی تازه له هه‌مان باس ده‌ست پێده‌كه‌ین.\n- قسه‌هێنانه‌وه (quotation):\nله كاتی نووسیندا ده‌كرێت قسه‌ی كه‌سێكی تر به شێوه‌یه‌كی ڕاسته‌وخۆ یان ناڕاسته‌وخۆ بگێرینه‌وه. جگه له‌وه‌ی گوتنی سه‌رچاوه و ناوی كه‌سه‌كه زۆر گرنگه، شێوه‌ی نووسیی گێرانه‌وه‌كه‌ش ده‌بێت له به‌رچاو بگیرێت. ئه‌و قسه‌یه‌ی كه له كه‌سێكی تر وه‌رگیراوه ده‌خرێته ناو quotation mark ("")، ئه‌گه قسه‌كه ڕاسته‌وخۆ ده‌هێنینه‌وه ئه‌وه ده‌بێ هێمای كۆما (comma) پێش هێمای كۆتایی ("") دانێین، ئه‌گه ئه‌و قسه‌ی ده‌یگێرینه‌وه ده‌خه‌ینه ناو ره‌سته‌یه‌كی خۆمانه‌وه، ئه‌و ئه‌و كات كۆما دوای دانانی هێمای ("") داده‌ندرێت.\nچه‌نددانه له وێنه‌کانم لێره دانا\nSouvenir De Tunise\nده‌مویست باسی Al Djem بكه‌م و ئه‌و بیرانه‌ی له دیتنی به‌نا كۆنه مێژووییه‌كان له لای مرۆڤێكی وه‌ک من سه‌ر هه‌ڵده‌ده‌ن، باسی ئه‌و هه‌سته نامۆیه‌ی هه‌زار پرسیاری هه‌تا هه‌تایه بێ وڵامم له لا زیندوو ده‌كه‌نه‌وه. باسی بازاڕی شاری Gabes و شه‌پۆلی مرۆڤه ناوچاوان گرژه‌كانی، باسی ناو گوزه‌ره نیوه تاریكه فێنكه‌كه‌ی و توڕه‌یی پیاوه‌كانی له دیتنی شانی ڕووتی كچێكی شیلیایی كه ئه‌گه هاوڕێ كوڕه‌كه‌ی ده‌گه‌ڵ نه‌با ده‌یتوانی به‌ڵایه‌كی به سه‌ر بێت! ده‌مویست باسی Matmata و چیا به‌رزه‌كان بكه‌م، باسی بنه‌ماڵه‌یه‌كی به‌ربه‌ر كه له دڵی كێودا ده‌ژین، ژووره‌كانیان به یارمه‌تی قوڵینگێكی نه زۆر گه‌وره "داده‌تاشن" ، كه دیتنی تی‌ڤی له شوێنێكی ئاوا و له كونێک كه ناوی ژووری دانیشتن بوو چه‌نده به لامه‌وه سه‌یر و شیرین بوو... ده‌مویست له Zefran بنووسم و له وشتره‌كانی، كه من یه‌كه‌م جار بوو له ژیانما وشترم له نزیكه‌وه ده‌دیت... ئیتر باسی له سه‌ر پشتی وشتر دانیشتن كه هه‌ر جێی خۆی هه‌یه.... باسی Chott El jerid - ده‌ریاچه‌ی خوێ - بكه‌م، كه چۆن ڕه‌نگه په‌مه‌ییه‌كه‌ی له دڵی بیابانێكی وشكی قه‌ڵشت قه‌ڵشت بوودا نه‌هێنی كاری شروشتی وه‌بیر ده‌هێنایه‌وه. یان باسی سه‌رسوورمانم له دیتنی ئه‌و باخی میوه‌یه كه ئه‌وبه‌ر ئه‌وبه‌ری بیابانه و به‌س و خۆی وه‌ک بڵێی هه‌موو ڕه‌نگه‌كانی ژیانی له خۆیدا كۆ كردۆته‌وه... یان باسی موزه‌خانه‌ی Tozeur كه چۆن به‌شێكی هه‌ره زۆری مێژووی ژیانی خه‌ڵک و خاكه‌كه‌ی ده‌خاته به‌ر چاوت... مه‌دره‌دسه‌ی قورئان، زه‌ماوه‌ند، شه‌وی خه‌نه‌به‌ندان، حه‌مام و كیسه له پشت كێشانی پیاوان، چێشتخانه كۆنه‌كان، قاوه‌خانه به دابی كۆنیان، جل و به‌رگی ژن و پیاوی ئه‌و كات و ئێستای، زێر و زێوه‌كانی ده‌ست كردی به‌ربه‌ره‌كان، یان باسی Kairouan كه كۆنترین مزگه‌وتی لێیه و پیرۆزترین شاریانه ...\nئه‌وانه و زۆر شتی تر، كه هه‌م جوان بوون و هه‌م سه‌یر و هه‌م بۆ من تازه، به‌ڵام ئه‌وه‌ی بیری داگیر كردووم دیتنی كه‌ویر بوو. ئه‌وێ كه تا چاو بڕ ده‌كات كه‌ویره و كه‌ویر و دیسان كه‌ویر و ئه‌وه‌نده گه‌رمه كه وه‌ک بڵێی خۆر به سه‌رتا ده‌توێته‌وه. ...\nكه‌ویر شوێنێكی سه‌یره. هیچی لێ نییه و كه‌چی تواناییه‌كی سه‌یری له له‌داو خستنی ڕوانینی مرۆڤ هه‌یه. ڕوو له هه‌رلایه‌ک بكه‌ی له یه‌كه‌م چركه‌دا پێتوایه هیچ نابینی كه‌چی ده‌ستی سروشت كارجوانی خۆی گه‌یاندۆته ئه‌و په‌ڕی خۆیی و هه‌ر لایه‌كی به جۆرێک ڕازاندۆته‌وه ... زه‌ردی خۆڕ و زه‌ردی زه‌وی تێكه‌ڵ كه ده‌بنه‌وه وه‌ک بڵێی ئاوێنه‌یه‌ک به‌رامبه‌ر ئاوێنه‌یه‌كی تر داندراوه و بێ كۆتاییه‌ک له جوانی و ساكاری خوڵقاوه. كه‌ویر كه وه‌ک بڵێی خۆری له ناو خۆیدا تواندۆته‌وه ڕۆحت وا داگیر ده‌كات كه ته‌زێک - وه‌ک ته‌زی سه‌رما- له له‌شتا ده‌گه‌ڕێ و مرۆڤ به ده‌ست خۆی نییه چۆک داده‌دا. له‌پی ده‌ستی پڕ ده‌كات له لمه سووتاوه‌كه و نوقم ده‌بێت...\nكه‌ویر شوێنێكی سه‌یره... "هیچ" به‌دی ناكرێت و تۆ به دڵنیاییه‌وه چاو بۆ دیتن یان دیتنه‌وه‌ی ونبوویه‌كت ده‌گێریت. وه‌ک بڵێی دڵنیای دڵنیایی له جێیه‌ک، ڕه‌نگه له‌وێ كه جێ پێی زه‌رد هه‌ڵگه‌راوی تیشكی خۆر له سه‌ر زه‌ردی وشكی زه‌وی تێكه‌ڵ بۆته‌وه، تۆ جێ پێی ونبوویه‌كه‌ت ده‌بینی و ده‌یناسییه‌وه. كه‌ویر دونیایه‌ک ترس و تاسه‌ت له لا زیندوو ده‌كاته‌وه. ترسی ئه‌وه‌ی نازانی چی چاوه‌ڕوانته و تاسه‌ی ئه‌وه‌ی ده‌زانی ناتوانی قه‌ت به باشی بیناسی. ترسی ئه‌وه‌ی ده‌توانی ون بیت، ئه‌و كاته‌ی جێ پێیه‌كانت به خێرایی پڕ ده‌بنه‌وه.\nكه‌ویر هه‌مووی نه‌هێنییه. نه‌هێنییه‌ک كه بۆ لێ تێگه‌یشتنی پێویست ناكات بۆت ئاشكرا بێ. كه‌ویر هه‌مووی بێده‌نگییه، و هه‌ر جووڵه‌یه‌ک، خشپه‌یه‌ک، هه‌ر هه‌ناسه‌یه‌ک ده‌نگێكه و وه‌بیرت دێنێته‌وه ڕێز له ژیان، ڕێز له سروشت بگری...\nكه‌ویر شوێنێكی سه‌یره!\n- له ئه‌ل جه‌م بۆ نموونه فیلمی Gladiator تۆمار كراوه.\n- له ماتماته چه‌ند فیلم، یه‌ک له‌وان، Star Wars ساز كراوه\n- له شه‌ت ئه‌ل جه‌رید، بۆ نموونه فیلمی The English Patient چێ كراوه.\n- ئه‌گه له سه‌ر ناوی شوێنه‌كان كلیک بكه‌ن، وێنه‌ی شوێنێه‌كه‌م داناوه!\n- چه‌نددانه له وێنه‌كانم له گووگڵ وه‌رگرتووه.


ورده ڕیشاڵی قه‌تڵی عامی خه‌ڵکی سابڵاغ و ده‌وروبه‌ری به ده‌ست ڕووسه قه‌یسه‌رییه‌کان ; گێرانه‌وه‌ی یای ئاگوستا گودهارت – History Of Kurdistan\nHome / بەشی مێژووی كورد / ورده ڕیشاڵی قه‌تڵی عامی خه‌ڵکی سابڵاغ و ده‌وروبه‌ری به ده‌ست ڕووسه قه‌یسه‌رییه‌کان ; گێرانه‌وه‌ی یای ئاگوستا گودهارت\ndidar othman 2016-05-13\tبەشی مێژووی كورد, مێژووی نوێ و هاوچه‌رخی كورد, یاداشت لێدوان نووسین ناچالاککراوە لە ورده ڕیشاڵی قه‌تڵی عامی خه‌ڵکی سابڵاغ و ده‌وروبه‌ری به ده‌ست ڕووسه قه‌یسه‌رییه‌کان ; گێرانه‌وه‌ی یای ئاگوستا گودهارت 2,888 Views\n” وه‌ته‌نی مه‌حبووبی **\nله جه‌حێڵی من ”\n3-7 *** له ژێر سه‌رنووسی ” ئه‌زموونه‌کانی یای ئاگوستا گودهارت” دا بڵاو کراوه‌ته‌وه.\nبێگومان، خوێنه‌وه‌رانمان وه‌بیریان دێ، ماوه‌یه‌ک به‌ر له هه‌ڵگیرسانی شه‌ر، ڕووسییه و ئینگلیستان ئێرانیان له نێو خۆیاندا دابه‌ش کردبوو. ڕووسییه سه‌رووی ئێران و، ئینگلیستان خوارووی ئێرانی هه‌ڵگرت. نێوی ئه‌و شوێنانه‌یان نا ” مه‌ڵبه‌ندی به‌رژه‌وه‌ندی”. سابڵاغ له مه‌ڵبه‌ندی به‌رژه‌وه‌ندی ڕووسییه دایه و له ئاکامدا تا ده‌ره‌جه‌یه‌ک له ژێر ده‌سته‌ڵاتی ئیداره‌ی ڕووسییه دا بوو. تا 2ی دیسامبری 1914 پڕیشکی ئاوری شه‌ڕ نه‌گه‌یشته سابڵاغێ. له‌و ڕۆژه دا ڕووسه‌کان ئه‌و شاره‌یان به جێهێشت. له نێو ئه‌واندا کونسوولی ڕووسییه ش هه‌بوو، که لووتێرییه‌کی فه‌نلاندی بوو و له‌گه‌ڵ میسیۆنێره‌کانی ئێمه زۆر مێهره‌وانانه جووڵابووه‌وه [ مه‌به‌ست ڕه‌حمه‌تی ئالێکساندر ئیاسه – تێبینی حه‌سه‌نی قازی ]. دوای ماوه‌یه‌کی کورت ئه‌و پیاوه گه‌وره و به‌ڕێزه له میاندواو به ده‌ست ئێرانییه‌ک کووژرا. ده‌سته‌یه‌کی پچووکی عه‌سکه‌ری ترک سابڵاغیان داگیر کرد، هێزه‌که‌یان بریتی بوو له کوردی ترکییه له ژێر فه‌رمانده‌ریی ئه‌فسه‌رێکی هه‌رمه‌نی نوێ موسوڵمان که له‌به‌ر ئه‌و له دین وه‌رگه‌ڕانه ده‌رجه‌ی هه‌ڵکشابوو. کورده‌کان توندوتیژ نه‌بوون به‌ڵام له گوێن قشقه‌ڵه تاڵانیان ده‌کرد. به‌تایبه‌تی چه‌ند هه‌رمه‌نی ده‌وڵه‌مه‌ند له قوربانییه‌کانی ئه‌و تاڵانکارییه بوون. پێگه‌ی میسیۆنی ئێمه‌ش ساف ساف تاڵان کرا. گله‌یی و گازندی که‌شیش فاسوم کارێکی وای کرد هه‌موو ئه‌و شتانه‌ی دزرابوون وه‌ربگیرێنه‌وه.\nPrevious سمکۆی شکاک\nNext میسیۆنێرییه‌کی دیکه‌ی میسیۆنی کوردستان : ئاڵفرێد ک.بێورگر


پێنجەمین سیمپۆزیۆمی پەیمانگای تەكنیكی سلێمانی سازكرا – زانکۆی پۆلیتەکنیکی سلێمانی\nپەیمانگای تەكنیكی سلێمانی لە درێژەی كاروچالاكییەكانیدا پێنجەمین سیمپۆزیۆمی خۆی لەژێر ناونیشانی ( تیشكی سینی چۆنێتی گۆڕانی تێڕوانینمان بۆ ژیان ) ئەنجامدا، لەلایەن لیژنەی بەڕێوەبردنی سیمپۆزیۆمەكەشەوە چەند پێشنیارێك خرایەڕوو.\nئەم سیمپۆزیۆمە رۆژی یەكشەممە بەرواری 2018/5/20 كاتژمێر (9)ی سەرلەبەیانی لەلایەن بەشی تیشكی پەیمانگای تەكنیكی سلێمانی ئەنجامدرا كە بەشێوەی دوو پانێڵ بەڕێوەچوو، هەر پانێڵێكیش لە دوو بابەت پێكهاتبوو، پانێڵی یەكەم / بابەتی یەكەم: تیشك لە سەرەتای دۆزینەوەی تا ئەمڕۆ لەلایەن ( د.ئاڵا عبدولقادر شاڵی ) پێشكەشكرا، پاشان لە بابەتی دووەمدا ڕۆڵی ئامێری تیشك و سۆنەر لە دۆزینەوەی نەخۆشیدا لەلایەن ( د.بەختیار كەمال محەمەد ) پێشكەشكرا، پانێڵی دووەم / بابەتی یەكەم: كاریگەرییە بایۆلۆجییەكانی تیشك لەسەر خانەكانی مرۆڤ لەلایەن مامۆستا ( شەونم احمد عزیز ) پێشكەشكرا، پاشان لە بابەتی دووەمدا جێبەجێكارییەكان و خۆپارێزییەكانی تیشكی سینی لەلایەن مامۆستا ( كەلیان حمەساڵح ) پێشكەشكرا.\nلە كۆتاییدا گفتوگۆ لەسەر پێشكەشكردنی سیمپۆزمەكە كرا و لەلایەن لیژنەی بەڕێوەبردنی سیمپۆزیۆمەكەشەوە ئەم پێشنیارانە خرانەڕوو:\n1- دەرخستنی ئەو شۆرشە زانستییەی كەدۆزینەوەی تیشكی سینی بەرپاكردووە لە بواری رادیۆلۆجیدا بۆ ناسینەوە و دەستنیشانكردنی زۆر نەخۆشی، هەروەها چارەسەركردنی نەخۆشی شێرپەنجە كە ئەمەش خزمەتێكە بە مرۆڤایەتی.\n2- لەبەرئەوەی تیشكی سینی كاریگەریی هەیە بۆ سەر تیشكی ناوكی و زیانی دەبێت بۆ مرۆڤ، پێویستە تەنیا لەكاتی پێویست و ناچاریدا بەكاربهێنرێت.\n3- جەختكردنەوە لەسەر بەكارهێنانی كەلوپەلی پێویست لەلایەن كارمەندانی تیشكەوە لەپێناو خۆپاراستن لە زیانەكانی تیشكی سینی بەتایبەتی بەكارهێنانی باجی تایبەت بە پێوانی ڕێژەی تیشكدان.\n4- پێشنیار دەكەین بە دابینكردنی ئامێری میمۆگرافی بۆ شار و شارۆچكەكان، چونكە ڕێژەی شێرپەنجەی مەمك لەزیادبوندایە هەر بەهۆی ئەم ئامێرەشەوە بودجەیەكی زۆر بۆ حكومەت دەگەڕێتەوە لە چارەسەركردندا.\nچالاكییە وەرزشییەكانی زانكۆ دەستپێدەكاتەوە


📕 دوو فەرهەنگێن ڤەهاندی نووبارو (مرصاد الاطفال) پەڕتووکخانە\nتەحسین ئیبراهیم دۆسکی دهۆک-2010 [ زۆرتر... 👁] ✖ ✖ ✖ 0 0 ✔ 60% ✍ هـ.ب. 31-3-2014 0:40:07\n🏰 نۆبار شوێنەکان\n👫 نۆبار محه‌مه‌د کەسایەتییەکان\n📅 کاتی تۆمارکردن Feb 13 2015 10:14PM\nنووسه‌ر وشه‌ریعه‌تناس [ زۆرتر... 👁] ✖ ✖ 0 0 ✖ 58% ✍ م.ب. 13-2-2015 22:14:39


ئەردۆغان: وڵاتانی ڕۆژئاوایی پـشـتگیری لە تێرۆر و کودەتاچیان دەکەن\nسەرۆکی تورکیا ڕەخنەی توندی لە وڵاتانی ڕۆژئاوایی گرت و گوتی پشـتگیری لە تێرۆر دەکەن و هەروەها لەوانەشی هەوڵی کودەتایان بەسەری دابوو.\nئەمڕۆ سێشەممە لە کۆبوونەوەیەکی لەگەڵ ژمارەیەک وەبرهێنەر لە کۆشـکی سەرۆکایەتی، ڕەجەب تەیب ئەردۆغان وتارێـکی پـێشکەشکرد و تیایدا ڕووی دەمی کردە ئەمەریکا و بە توڕەیـیەوە گوتی " ئەوە چۆن دەبێت، کاتێـک ئێمە دۆستی ستراتیژی بین، من بە ناوی وڵاتەکەمەوە داوای ڕادەسـتکردنی کەسێـک دەکەم لەسەر بنەمای بەڵگەنامەیەکی گرنگی ئاسایشی نیشتیمانی، کەچی ئێوە حەشار و داڵدەی دەدەن."\nگوتیشی " بە ڕاشکاوانە پـێتان دەڵێم نە لە کاتی هەوڵی کودەتاکە و نە لە دواشیدا هیچ ئەو پاڵپشـتیـیە نەکراین کە لە دۆستەکانمان چاوەڕێمان دەکرد."\nپاشان گوتی کودەتاکە شتێـک نەبوو لە ناوەوە پـلانی بۆ کرابێت، بەڵکو لە دەرەوە داڕێژرابوو.\nلە بەشێـکی وتارەکەی هێرشیشی کردە سەر ئەڵمانیا کە ڕێگەیان پـێنەدابوو وتارێـک لە ڕێگەی ڤیدیۆوە پـێشـکەش بە بەشداربووانی خۆپـیشاندانێـک بکات کە لە شاری کۆلۆنیای ئەڵمانیا سازکرابوو بۆ پـشـتیوانیکردن لە حکومەتی تورکیا.\nگوتی بەرلین ڕێگەی بەو نەداوە کە بۆ پشـتیوانیکردن بووە لە دیموکراسی، بەڵام هەر لەم دوایـیانە ڕێگەی بە وتارێـکی سەرکردەی پەکەکە لە ڕێگەی ڤیدیۆوە دابوو.\nئەردۆغان مەخابنی خۆشی دەربڕی کە لە ئەوروپا هەوڵ هەیە بۆ ڕێگەگرتن لەوەی گەشتیاران ڕوو لە تورکیا بگرن. گوتی " بە داخەوە لە هەندێـک وڵاتی ئەوروپا ئاگاداری لە فڕۆکەخانەکانی هەڵواسراون کە تیایاندا نووسراوە (مەڕۆن بۆ تورکیا، ڕۆیشتن بۆ تورکیا ئەردۆغان بەهێز دەکات).... ئایا ئەمە دیموکراسـیە، خۆ من سەرۆکێـک نیم بە کودەتای لەشکری هاتبمە سەر دەسەڵات، بەڵکو من سەرۆکێـکی هەڵبژێردراوم بە دەنگی 52% ی خەڵک.\nهاوکاتی ئەم وتارە بەکر بۆزداغ وەزیری دادی تورکیا ڕایگەیاند نامەیەکی دیکەی فەرمیـیان ئاڕاستەی ئەمەریکا کردووە بۆ ڕادەسـتکردنی فەتحوڵڵا گولەن. ئاماژەی بۆ ئەوە کرد کە لە نامەی دووەمدا باسیان لەوە کردووە کە بۆچی دەیانەوێت دەسـتبەجێ ڕادەسـتیان بکەن.\nحکومەتی تورکیا فەتحوڵڵا گولەن کەسایەتی ئاینی تورکی کە لە ئەمەریکا دەژی بەوە تاوانباردەکات کە لە پشت هەوڵی کودەتاکەوەیە، بەڵام ناوبراو بە توندی ئەم ئیدیعایانەی حکومەتی تورکیا ڕەتدەکاتەوە.


7/6/2021 10:38:00 AM 162 جار خوێندراوەتەوە\nلەدوای خۆپیشاندانەکان و شۆڕشی ٢٢ ی بەهمەن، واتە ١١ی شوباتی ١٩٧٩ و ڕێک ساتەوەختی هاتنەوەی ڕوحوڵا ئیمام خومەینی لە فەرەنساوە بەرەو تاران، کۆتایی هاتنی مۆدێلێکی سیاسی شاهنشایی ئێرانی بوو بەرەو مۆدێلێکی سیاسی مەزهەبیی کۆنزێرڤاتیڤ، کە تەواوی بەرژەوەندیە سیاسی و ئابوریەکانی خۆی پێچابوو بە کۆمەڵێک پرەنسیپی دینی و نەتەوەیی پەڕگیرەوە.\nجیهانی سەرمایەداریی و دیموکراسی ئەوروپی و عەرەبیش لە پێشوازی ئەو مۆدێلەدا بوون، تەنها نەتەوە کورد زیانمەندی هەردوو مۆدێلەکە بوو هەم سەردەمی ئێرانی شاهەنشایی، هەم عەهدو ویلایەتی ئایەتوڵایی. دەتوانین وا وێنای بکەین کورد لەبەردەم سیاسەتی تواندنەوەی فەرهەنگی و ڕەگەزیی و پرۆسەی ئێرانیزمێکی سەدساڵەدا بوو.\nچل و دوو ساڵە کوردان وەک نەتەوەو جڤاک چاوەڕوانی ریفۆرم و چاکسازیی و ئازادی و مافە مەدەنیەکانە لە ئیران کەچی هێشتا لە ڕووی زمانیی و میدیاییەوە ئەو چەمکە نەگۆڕاوەو لەناو بۆتەی نەتەوەی ئێراندا واتە یەک نەتەوەو یەک ئاڵاو یەک زیهنیەت هەژمار دەکرێت وەک لە کۆنفرانسە ڕۆژنامەوانیەکەی دوای سەرکەوتنەکەی ئیبراهیم رەئیسی وەک سەرۆک کۆماری نوێ ئاماژەی بۆکردو مۆری تازەی دا لەو قەواڵە کۆنە.\nگرنگە لە خولی سیانزەهەمین کۆماری دینی لە دوای ٢٢ی بەهمەن و دەورەی یەکەمیی ڕەعیلەکانی شۆڕش، ئەبولحەسەنی بەنی سەدر و مونتەزیریی و خاڵخاڵی تا ئێستای ئیبراهیم ڕەئیسی ئەوە بوترێت کە به‌رژه‌وه‌ندییه سیاسی و ئابوورییه‌كانی ئێران و هەژموونگەریەکانی بۆ کوردستان له جەنگی چاڵدێرانه‌وه تا په‌یماننامه‌كانی سایكس بیكۆ و لۆزان و میساقی سه‌عد ئاباد 1937 کە له كۆشكی سه‌عد ئاباد له تاران واژوکرا درێژەی هەیەو چیرۆکەکە کۆتایی نەهاتوە، ئێستا ئێرانیزم لە بری دەوڵەتگەرای مەزهەبی قوڵتر حوکم دەکات و تەنانەت بەشیک لە حیزب و ئەقتابگەلی سوننی مەزهەب و چەپ و بزوتنەوەی سیاسی سیکۆلاریش کەوتوونەتە ژێر هەیمەنەی ئەو ستراتیژە دەکرێ بوترێت وەک عوسمانلییە نوێکان.\nئێستا کە قۆناغی دوەمی شۆڕش و کابینەی گەنجانی حیزبوڵاییە کە خامنەیی چەند ساڵ پێش ئێستا وەک نەخشە ڕێگای دەوڵەتێکی مەزهەبی و ستراتیژییەتی وڵات بۆ سیانزەهەمین هەڵبژاردنەکانی سوڵتەی جێبەجێکاری کۆماریی دەستنیشانیکرد حاڵی کورد باشتر نابێت لە رابردوو چونکە خودی دەوڵەتەکە لە قەیرانێکی سەختی ئابوریی و ئابڵوقەیەکی سەختی نێودەوڵەتیدایەو کوردیش بەشێکە لەو قەیرانگەلە، بۆیە هەموو دەستکاریکردنێکی دۆزی کوردی لەو چوارچێوەدا هەم سەختەو هەم ئاسان نییەو دەبێت کۆی میتۆدەکە گۆڕانی بەسەردا بێت ئەوکات کێشەی کوردان قۆناغێک بچێتە پێش.\nچونکە هێشتا ئەو خەون و میتۆدەی ویلایەتی فەقیهو حەوزەی ڕەهبەرو شورای نیگەهبان بۆ کوردان نەک گۆڕانی بەسەردا نەهاتوە بگرە توندتریش بۆتەوە بەهۆی دۆخی خراپی ئابوریی و عوزلەی سیاسیی ئێران و پێگەی لە دیبلۆماسیەتی دەرەوە، بۆیە هەڵبژاردن و بەڵێنەکان بۆ کورد لەم خولەشدا کە ژمارەکەی سیانزەیەو لە کوردەواریدا وەک ژمارەیەکی شوم ناوزەدە، زەحمەتە ئەو دۆخە بگۆڕێت بەرەو باشتر، لەکاتێکدا خودی کارەکتەری ئێستای حوکمڕان دەرچووی نێوەندی قەزاو دۆسیەکانی زیندان و دادگاکان بوەو کوردیش بەدرێژایی مێژوو مەحکووم بوە بەو یاساو رێسا دادگەریانەی شۆڕش و ئاسان نییە کرانەوەو چاکسازیی.\nبۆیە ئێرانی دوای هەڵبژاردنی سیانزەهەمین خولی سەرۆکایەتی ٢٥-٦-٢٠٢١ جیاواز نابێت لە ئێرانەکەی مەهدی بازرگان و بەنی سەدرو خامەنەئی و رەفسەنجانی و چل ساڵی پێشتری سەردەمی ئایەتوڵا خومەینی.\nئەگەرچی ئەم هەڵبژاردنە ئیدی کۆتایی بەو تروسکەیەش هێنا بەرەیەک هەبێت بەناوی بزوتنەوەی سەوزی شەقام و گەنجانی ریفۆرمخواز، شتێک نەما بە ناوی بەرەی ریفۆرمخوازو نەریتخوازو هەمووی کەوتنە بەرەی مەرجەعیەتی ویلایەتی فەقیهو سیاسەتی ڕەهبەریی، تەنها ئێرانێک دەمێنێت وەک یەک پاکێج لەبەردەم ئاڵنگارییە قورسەکان بۆ ئایندەی ڕەئیسی کە دیارترینیان؛\nمانەوەی ئێران بۆ ماوەیەکی درێژتر لە رۆژهەڵاتی ناوین لەناو ئەو فشارە زۆرانەدا بەتایبەتی ئەگەر دۆستێکی وەک تورکیاو عوسمانیە نوێکان بەرەی ئێران و ڕوسیا بەجێ بهێڵن بەرەو کامپی ئەمریکا دۆخەکە سەختتر دەبێت بۆ ئێران. ئینجا بیرکردنەوە لە دانانی جێگرەوە بۆ پێگەی رەهبەریی و کۆتایی ئەو مۆدێلە وەک باس دەکرێت دەرفەتە بەرەو کرانەوەی ئێرانێک بەبێ خامنەیی و کەتائیبەکانی لە عێراق و شام و یەمەن. دواتر یەکلایی کردنەوەی دۆسیەی ئه‌تۆمی و گفتوگۆکانی چەکی ناوكی کە ئێرانی خستۆتە گێژاوێکی مەترسیدار ئەگەر رەئیسی سازشی لەسەر نەکات سەری دەخوات، چونکە تاکە دەریچە بۆ لابردنی ئابڵوقەکان.\nکورد لەبەردەم هەردو مۆدێلی ئێرانیزم و عوسمانییە نوێکانی دەوری ئەردوگان چی بکات، شرۆڤەیەکە بۆ وتاری ئایندە.


لەشاری سنەی ڕۆژهەڵاتی کوردستان لەسەر کوشتنی کۆرپە 12 ڕۆژەکەی و کچێکی تەمەن حەوت ساڵانی هاوسەرەکەی، ژنێکی کورد لەسێدارەدرا.\nبەگوێرەی ڕاپۆرتێکی ڕێکخراوی مافی مرۆڤی هەنگاو، "یەکشەممە 28ی کانوونی یەکەمی 2020) سزای سێدارەی بەندکراوێکی خەڵکی قوروەی شاری سنە بە ناوی ”زەینەب خودامورادیی 42 ساڵ لە بەندیخانەی ناوەندیی شاری سنه جێبەجێ کراوە.\nزەینەب خودامورادی لەساڵی 2015، بە تۆمەتی کوشتنی کۆرپەیەکی 12 ڕۆژی خۆی بە ناوی ”محەمەد جواد“ و کچێکی تەمەن حەوت ساڵانی هاوسەرەکەی بە ناوی ”حەدیس“ دەستبەسەر کرا و دواتر لەلایەن دەزگای دادوەریی ئێرانەوە حوکمی سێدارەی بە سەردا سەپێنرا.\nڕێکخراوی هەنگاو دەڵێت، زەینەب کاتێک دووگیان بووە و ئەو ماوەیەش کە لە نەخۆشخانە بووە لەلایەن هاوسەرەکەیەوە بەرەوڕووی کەمتەرخەمی بووەتەوە و ڕێگەی نەداوە کە ئەندامانی بنەماڵەکەی سەردانی بکەن و هەر بۆیە زەینەب لەکاتی ئەنجامدانی ئەو تاوانە دۆخی دەرونی ناجێگیر بووە و توشی خەمۆکی بووە.\nبەگوێرەی ڕاپۆرتەکەی هەنگاو، زەینەب خودامورادی پێش ئەوەی ئەو دوو منداڵە بکوژێت لەسەر قاچی خۆی نوسیبووی "من خۆم و منداڵەکانم کوشت هەتا لە دەستی داوود (هاوسەرەکەی)، سارا (هێوەر) و خەسووم ڕزگارمان بێت“، بەڵام دوای کوشتنی دوو منداڵەکە خۆی نەکوشتووە.\nگۆڕانکارییەکانى کەشوهەوای شارەکانى کوردستان\n2021.01.07 - 11:27


هێزی نەرم... هێزی رەق\nبەکورتی وبە کوردی بە تەمام تیشک بخەمە سەر بابەتێکی گەورە ومەزن، مەگەر خودا یاریدەدەر ولە پشتمان بێت تاوەکو بتوانین بەسەلامەتی ئەوەی دەمانەوێت بیڵێن و وەک خۆی بگات بە فکر وبیری تیژ وژیرتان، دەنا بابەتی کوژاندنەوەی ئەستێرەی بەخت وتەختی کوردان کە لە هەزارەی سێیەمی بەر لە هاتنی حەزرەتی عیسادا گەیشتبووە لوتکە وقەڵەمڕەوی ئەو دەسەڵاتە کوردیەی لەوپەڕی سنورەکانی چین وماچینەوە دەستی پێ دەکرد هەتا کەنداوی فارس ولەملاشەوە هەتا گەروی جەبەل تایق باڵی کێشابوو، روخانی ئەم مەملەکەتە بە هۆی خەمساردی دوایەمین پاشاکانمانەوە وبەهێزبوونی حوکمڕانانی چواردەورمان، ئەوە باسێکی دوور ودرێژی مێژووییە ونابمە ئەسکوێ لە جامی مامۆستا بەرێزەکانی مێژوومان، چونکە وەستاکانی توێژینەوە مێژویەکان لە ئێمە خاستر باسیان کردووە وبە کاڵفامی خۆمان کارەکەیان لێ تێک نادەین.\nئەوەی مەبەستمانە لێرەدا تیشکێکی بچوک دەخەینە سەر ئەو داگیرکاریە فیکری وزیهنی وهونەری وسەلیقەیی وسیاسی وسایکۆلۆجی ودابی وکلتورییە کە (5000) ساڵە دژمنانی ئەم میللەتە بەردەوام کاریان تێدا کردوین وخۆشمان هەروەک کرێکاری شەیتان بە نەزانی یان زانایی قۆڵمان لێ هەڵماڵیوە کارەکەی دژمنانمان تەواو کردووە وئێستەشی لەگەڵدا بێت زۆر بە ئەمەکانە بەردەوامین وجەوهەری کلتورە رەسەنە کوردییەکەی خۆمان بە خۆڵ وخاشاکی کلتور وداب ونەریت وئایین وخوو خدەی دژمنانمان داپۆشیوە وتەنانەت زەوق وسەلیقە وپۆشاک وناوماڵ ودەرماڵمان وەردەگرین لە تورک وعەرەب وعەجەم، بەتایبەتی لە رێگەی زنجیرە دراما وەرگێڕدراوەکان بۆ زمانی کوردی، بەم شێوەیە کوردستان هەر هەمووی بە هێزی نەرم داگیراوە، بە ئەو بستە خاکەی کوردستانی عێڕاقیشەوە کە جۆرە خودموختارییەکی تێدایە، هێزی نەرم مەودا وماوەیەکی زۆری دەوێت هەتا کار دەکات بە هەمان شێوە مەودا وماوەیەکی پتری دەوێت هەتا لەکۆڵت دەبێتەوە ولێ ی دەخەڵەسێیت، چونکە هێزی نەرم (soft power) کاریگەری دەبێت لەسەر کارێکتەر وبونیادی تاک وشێوازی ژیان ورێبازی بیرکردنەوەی مرۆڤ وروانگە ودنیابینی تاک.\nپێمان وایە ئازادکردنی بیری (شارنشینێک) لە ئازادکردنی (شارێک) قورسترە، کە یەکەمیان بە نەرمە پاوەر ئازاد دەکرێت و دوومیان بە رەقە پاوەر .\n(عەلی وەردی) پێی وایە کە بیروباوەر و ھزری عەرەب تایبەتمەندییەکی تێدایە بریتیە لەوەی ھەر کاتێک لە جەنگێکدا سەردەکەوتن ئەو سەرکەوتنەیان بۆ ئەو فاکتەرانە دەگەڕێننەوە کە تایبەتە بە خۆیان وئەو ماندوو بوون وقوربانییەی کە لە پێناویدا داویانە، مەبەستی (علی وەردی) لێرەدا ئەوەیە کە هيچ حیسابێک بۆ فاکتەرە یاریدەدەرەکانی دەرەوەی هێزی خۆیان ناکەن وەک سروشت ورێکەوت وخاڵی لاوازی غەنیمەکانیان وکات وشوێن و....هتد بەڵکو تەنیا خۆیان وهێزی بازویان بە هۆکاری سەرکەوتن دەزانن وتاپۆی سەرکەوتنەکە دەکەن بە ناویەوە.\nبە پێچەوانەشەوە عەرەب هەر کاتێک تووشی شکست بێت یەکسەر دەگەڕێنەوە بۆ ڕۆڵی داگیرکەران ودەستی بێگانە وخیانەتکار وئەڵقە لەگوێ وسیخوڕان، ئەو جۆرە ھزرکردنە بەشێکە لە کەسایەتی عەرەبی بیابان.\nئەگەر تێبینی بکەن بەرێزان ئەم جۆرە هەڵسەنگاندنە بۆ (شکست) و(سەرکەوتن) هەر یەکەمین بریاری سەرتاییمان بریتی دەبێت لەوەی کە چەند هەڵسەنگاندنێکی ناواقعی وکاڵفامانەیە هەموو سەرکەوتنێک بە تەنیا هۆکارە زاتیەکان حیساب بکەیت وهەرچی ژێر کەوتنێکیشت هاتەپێش گڕ گڕ بگەڕێیت بیخەیتە ملی هۆکارە مەوضوعیەکان، بەم شێوەیە نە ئەزمون وشارەزایی لە سەرکەوتنەکانت زیاد دەکات ونە پەند ودەرسیش لە شکستەکانت وەردەگریت.\nبۆیە پێویستە زۆر بە ووریاییەوە خۆمان قوتاربکەین لەو شێوازە بیرکردنەوەیەی کە لە کلتورە عەرەبیە بیابانیە ساکارەکەوە هەزاران ساڵە نەرم نەرم لە کلتور وهزرماندا تۆو کراوە وبە بەردەوامی ئاو دەدرێت، دەبێت زۆر واقیعیانە سەرکەوتن وژێرکەوتنمان بەهەردوو ئامرازی خودی وبابەتی (زاتی ومەوضوعی) هەڵبسەنگێنین تاوەکو نە بەوەهمی سەرکەوتن پێبکەنین ونەبە وەهمی ژێرکەوتنیش بناڵین.


ریال مەدرید شوێنگرەوەی ڤاران دەست نیشان دەکات - Yariga.net یاریگانێت\nدەستپێك/ئه‌وروپا/ریال مەدرید شوێنگرەوەی ڤاران دەست نیشان دەکات\nریال مەدرید شوێنگرەوەی ڤاران دەست نیشان دەکات\nدەنگۆیەکی بەهێز هەیە کە لەم چەند رۆژەی داهاتوو یانەی ریال مەدریدی ئیسپانیا دەستبەرداری رافایل ڤاران بەرگریکاری یانەکەی بێت، بۆیە ئەوان لە هەوڵی ئەوەدان بە زوترین کات شوێنگرەوەی ئەو یاریزانە دەست نیشان بکەن.\nرۆژنامەی لیکیپی فەرەنسی زانیاری دەستکەوتووە ماوەیەکە کارگێری شایانەکان لەگەڵ جولیس کوندێ بەرگریکاری فەرەنسی یانەی سێڤییای ئیسپانیا لەسەر هێڵن و بەڵێنیان بەم یاریزانەداوە ئەم هاوینە وەکو شوێنگرەوەی هاونیشتیمانیەکەی بۆ ریزەکانیان دەگوازنەوە، بۆیە چاوەڕێ دەکرێت لە دوای چوونی بەرگریکارەکەیان، دەست بە هەوڵەکانیان بکەن بۆ گواستنەوەی شوێنگرەوەکەی.\nکوندێ تاوەکو هاوینی ساڵی 2024 گرێبەستی لەگەڵ یانەکەی هەیە و پێش دەست پێکردنی جامی نەتەوەکانی ئەوروپاش نەیشاردەوە کە ئارەزوو دەکات لە یانەیەکی گەورە یاری بکات و یانەکەشی ئامادەیە بەرامبەر 80 ملیۆن یۆرۆ دەستبەرداری بێت.\nئیسپانیا ریال مەدرید سێڤییا کوندێ


2844 جار خوێندراوه‌ته‌وه\nناكۆكى نێوان ئه‌مه‌ريكا و توركيا له‌سه‌ر ئيداره‌دانى دۆخى باكورى سوريا به‌رزو نزمى به‌خۆيه‌وه ده‌بينێ به شێوه‌يه‌كى خێرا، سه‌ره‌تا هه‌ردولا له‌سه‌ر پلانه‌كه رێككه‌وتن، به‌لام سه‌رۆكى ئه‌مه‌ريكا دۆناڵد تره‌مپ باس له ناوچه‌يه‌كى ئارام ده‌كات، له‌هه‌مان كاتدا سه‌رۆكى توركيا ره‌جه‌ب ته‌يب ئه‌ردۆغان به ناوچه‌يه‌كى دابڕاو ناوزه‌ندى ده‌كات، وه‌ك ئه‌وه‌ى تا ئێستا چۆنيه‌تى رێككه‌وتنه‌كه يه‌كلايى نه‌كرابێته‌وه.\nله‌م دوايه‌دا ئه‌ردۆغان له وته‌يه‌كيدا له‌به‌رانبه‌ر په‌رله‌مانى وڵاته‌كه‌ى ئاماژه‌ى به‌وه كرد به شێوه‌يه‌كى پۆزه‌تيڤ سه‌يرى پلانه‌كه‌ى تره‌مپ ده‌كات بۆ دروست كردنى ئه‌و ناوچه‌يه به روبه‌رى (20 ميل= 32 كلم) له باكورى سوريا، ئه‌وه‌شى دووپاتكرده‌وه ده‌توانن ناوچه‌كه فراوان بكه‌ن له كاتى پێگه‌يشتنى پاڵپشتيدا. ئه‌وه‌شى گوت پێويسته ناوچه‌يه‌كى دابڕاو به راوێژ له‌گه‌ڵ سه‌رجه‌م لايه‌نه كاريگه‌ره‌كاندا دروست بكريت، له‌وانه وڵاتانى دانوستانه‌كانى ئه‌ستانه (توركيا و روسيا و ئێران)، و نابيت به‌هيچ شێوه‌يه‌ك يه‌كينه‌كانى پاراستنى گه‌ل ى كوردى تێدا بێت، كۆتايى قسه‌كه‌شى ئه‌وه‌بو كه جياوازى هه‌لوێسته‌كانى ئه‌نقه‌ره‌و واشنتۆن سه‌باره‌ت به‌بايه‌تى سوريا مايه‌ى نيگه‌رانيه.\nتوێژه‌رو ئه‌كاديمى توركى – ئه‌نه‌س يه‌لماز- واى ده‌بينێ واشنتۆن ده‌يه‌وێ ناوچه‌يه‌كى ئارام دروست بكريت به‌بێ ئه‌وه‌ى ورده‌كارى پێشكه‌ش بكات، و ئه‌نقه‌ره‌ش له‌وه ده‌ترسێ ناوچه‌كه بۆ پاراستنى ئه‌و رێكخراوانه بێت كه به تيرۆريست ده‌يناسێت.\nيه‌لماز گوتى " ناو لێنان به‌لاى توركياوه گرنگ نيه، ئه‌گه‌ر ناوى ئارام بێت يان دابڕاو، گرنگ دروست كردنى ناوچه‌يه‌ك بيت له باكورى سوريا مه‌ده‌نيه‌كانى تێدا پارێزراو بێت و سنوره‌كانى توركيا روبه‌روى ده‌ستدريژى يه‌كينه‌كانى پاراستنى گه‌ل نه‌بێته‌وه".\nئه‌وه‌شى رون كرده‌وه، لێدوانى وه‌زيرى ده‌ره‌وه‌ى ئه‌مه‌ريكا مايك پۆمپيۆ به دروست كردنى ناوچه‌يه‌كى ئارام له جيگاى دابڕاو، مه‌به‌ستى به‌رده‌وام بونى پالپشتى كردنى پارتى كرێكارانى كوردستان و لقه‌كانێتى له سوريا (يه‌كينه‌كانى پاراستنى گه‌ل). هه‌روه‌ها جياواى له نێوان لێدوانه‌كانى به‌رپرسه ئه‌مه‌ريكيه‌كان و تره‌مپ بابه‌ته‌كان ئالۆز ده‌كات، ئه‌گه‌ر بيت و وانشتۆن له بريارى كشانه‌وه‌ى هيزه‌كانى په‌شيمان بێته‌وه به‌هۆى هيرشه‌كه‌ى ئه‌مدوايه‌ى شارى مه‌نبه‌ج، ئه‌وان هه‌لى گه‌يشتن به ريككه‌وتنى سياسى ئالۆزتر ده‌بيت و هه‌لى جێبه‌جێكردنى ئۆپه‌راسيۆنى سه‌ربازى توركيا له‌ناوچه‌كه زياد ده‌كات. پێشبينى ئه‌وه‌شى كرد، توركيا هه‌ريه‌ك له روسياو ئێران له گفتوگۆكاندا به‌شدار پێبكات به‌هۆى نه‌مانى متمانه‌ى ئه‌نقه‌ره به واشنتۆن.\nله ژێر رۆشنايى جياوازى نێوان واشنتۆن و ئه‌نقه‌ره، ناوبراو بڕواى وايه ئه‌مه‌ريكا توركيا پشتگوێ ناخات به‌وه‌ى هاوبه‌شى كلاسكيه‌تى له رۆژهه‌ڵاتى ناوه‌راست، له‌لايه‌كى تره‌وه توركيا ده‌يه‌وێ په‌يوه‌نديه‌كى رێكخراو و گونجاوى له‌گه‌ل ئه‌مه‌ريكا هه‌بێت و پاڵى پێوه بنێت واز له پالپستى كردنى هێزه تيرۆريستيه‌كان بهێنێت له ناوچه‌كه‌دا، تا ئه‌و راده‌يه‌ى پێشوازى له كشانه‌وه‌ى هێزه‌كان كرد وه‌ك ئاماژه‌يه‌ك بۆ كۆتايى هێنان به‌و پاڵپشتيه.\nلاى خۆيه‌وه، توێژه‌رى سورى –مه‌عه‌ن ته‌لاع- له ناوه‌ندى عمران بۆ توێژنه‌وه‌ى ستراتيژى گوتى " توركيا ئه‌و ناوچه‌يه‌ى ده‌وێ مه‌ترسى نه‌بێت بۆ سه‌ر ئاسايشه‌كه‌ى و سه‌رجه‌م چه‌كداركردنه‌كان له‌ناوچه‌كه بكێشێته‌وه و واشنتۆن ده‌يه‌وێ چوارچێوه‌يه‌كى سياسى پێك بهێنێت هاوپه‌يمانه‌كان و ده‌سكه‌وته‌كانى له سوريا بپارێزێ، له‌نێوان ئه‌م دوو به‌رزه فڕيه‌دا ناوچه‌كه وه‌ك ديلى لێكتێگه‌يشتن ده‌مينێته‌وه و بوارى كێشمه‌كێشى زۆر ده‌بێت، پێده‌چێ ئه‌نقه‌ره په‌نا بۆ رێره‌وى ئه‌ستانه به‌رێت بۆ به‌ده‌ست هێنانى ئامانجه‌كانى ".\nئه‌وه‌شى رون كرده‌وه، له ياساى نێوده‌وله‌تيدا جياوازى هه‌يه له نێوان كارى ناوچه‌ى ئارام و دابڕاو، به‌لام هه‌ردووكيان پێويستيان به برياره‌كانى ئه‌نجومه‌نى ئاسايش و سه‌پاندنى دژه فڕين و هه‌بونى هێز هه‌يه له‌سه‌ر زه‌وى، ناچوه‌ى دابڕاو ده‌سه‌پێنرێ له‌كاتى روبه‌روبونه‌وه‌ى چه‌كدارى ئه‌مه‌ش به رێككه‌وتن له نێوان وڵاته شه‌ڕ كه‌ره‌كاندا بۆ جێبه‌جێكردنى ئاگربه‌ست.\nمه‌عه‌ن ته‌لاع پێى وايه به‌هۆى ديدگاى واشنتۆنه‌وه له‌هه‌مبه‌ر پێويست بونى ريككه‌وتن له‌گه‌ڵ ئه‌نقه‌ره له‌پاش كشانه‌وه پيده‌چێ په‌يوه‌نديه‌كانى نێوانيان به‌ره‌و باس بون بروات، ئه‌مه‌ش ژينگه‌يه‌كى دانوستاندنى ورد دروست ده‌كات له كۆكردنه‌وه‌ى دووباره دروست كردنه‌وه‌ى ئيداره‌يه‌كى خۆبه‌ڕيوه‌به‌رى (كوردى)و ئيداره‌يه‌كى هاوبه‌شى ئه‌منى.\nگۆره‌پانى سورياش مه‌حكومه به لۆژيكى – تێگه‌يشتنێكى ئاسايشى رێك و پێكه‌وه له نێوان بكه‌ره نێوده‌وله‌تى و هه‌رێمايه‌تيه‌كاندا، به‌لام ئه‌م لێكتێگه‌يشتنانه په‌ره‌سه‌ندێكى به‌رچاوى به‌خۆيه‌وه نه‌بينيوه له‌سه‌ر ئاستى توركيا و ئه‌مه‌ريكا سه‌باره‌ت به ئيداره‌يه‌كى هاوبه‌ش له‌هه‌ندێ دۆسيه‌ى هه‌ڵواسراودا، له‌كاتێكدا واشنتۆن ده‌يه‌وي له‌پاش كشانه‌وه‌ى بنكه‌كانى بداته ده‌ست كورده‌كان له سوريا، و توركياش سووره له‌سه‌ر هه‌لوه‌شانه‌وه‌ى بنكه‌كان به شێوه‌يه‌كى كۆتايى ياخود بيداته ده‌ست ئه‌نقه‌ره تاكو ئه‌ويش له دواييدا راده‌ستى هێزه ناوخۆيه‌كانى سورياى بكات.


زێن العراق به‌شدارى له دروستكردنى 104 خانوو ده‌كات بۆ خێزانه ئاواره‌كان له خێوه‌تگه‌كانى "اهلنا"\nئازار 19, 2016\nزێن له یه‌كه‌م رۆژى ئاواره‌بوونى خێزانه عێراقییه‌كان پێیوابووه ئه‌م ده‌رده‌سه‌رییه گه‌وره‌یه‌ى به‌سه‌ر ئه‌و كه‌سانه‌دا هاتووه كه له‌گه‌ڵ ماڵ و منداڵى خۆیان بێ كێشه دانیشتبوون و ناچاركران به‌ره‌و ژیانێكى نادیار بڕۆن، به‌رپرسیارێتى هه‌موو ئه‌و كه‌سانه‌یه كه توانایان هه‌یه یارمه‌تی پێشكه‌ش بكه‌ن و ژیانێكى بێ كێشه‌یان بۆ دابین بكه‌ن تاوه‌كو ئه‌و رۆژه‌ى ده‌گه‌ڕێنه‌وه زێدى خۆیان. بۆ ئه‌مه‌ش زێن العراق كه یه‌كێكه له كۆمپانیاكانى گرووپی زێنى پێشه‌نگ له بوارى خزمه‌تگوزاریی و داتاى گه‌ڕۆك له رۆژهه‌ڵاتى ناوه‌ڕاست و باكوورى ئافرقیا ده‌ستى به ئاماده‌كردنى كه‌مپه‌كانى "اهلنا"ى تایبه‌ت به ئاواره‌كان كرد له هه‌ردوو ناوچه‌ى غه‌زالیه له به‌غدا و سه‌لام له دۆره، له‌و چوارچێوه‌یه‌شدا زێن العراق به هاوكارى له‌گه‌ڵ ده‌زگاى اهلنا و كۆمسیۆنى باڵاى په‌نابه‌ران UNHCR و رێكخراوى ئیشو بۆ به‌هانه‌وچوونى په‌نابه‌ران، 104 یه‌كه‌ى نیشته‌جێبوونى ئاماده‌ى به پێى باشترین تایبه‌تمه‌ندییه‌كان دابین كرد.\nخێوه‌تگه‌كانى "اهلنا" شوێنى پێنج خێزانى تێدا ده‌بێته‌وه و زێن العراقیش 104 خانووى ئاماده‌كردووه به شێوه‌یه‌ك كه ده‌توانرێت له شوێنێكه‌وه ببرێت بۆ شوێنێكى دیكه‌ن هه‌ر خانوویه‌كیش جێگاى خانه‌واده‌یه‌كى پێنج كه‌سی تێدا ده‌بێته‌وه و له‌سه‌ر پارچه زه‌وییه‌ك دروستكراوه كه له لایه‌ن پارێزگاى به‌غداوه دابین كراوه.\nله مه‌راسیمى راگه‌یاندنى پرۆژه‌كه‌دان رێكخه‌رى كه‌مپینى "اهلنا" بۆ به‌هانه‌وچوونى په‌نابه‌ران، موزیكژه‌ن نه‌سیر شه‌مه و نوێنه‌رانى كۆمپسیۆنى كاروبارى په‌نابه‌ران UNHCR و رێكخراوى ئیشو بۆ به‌هاناوه‌چوونى په‌نابه‌ران و كۆمپانیاى زێن و ژماره‌یه‌ك له كۆمه‌ڵه خێرخوازى و مه‌ده‌نییه‌كان و ده‌زگاكانى راگه‌یاندن به‌شداربوون.\nحه‌یده‌ر عقاب به‌رێوه‌به‌رى په‌یوه‌ندیی میری و په‌یوه‌ندییه گشتییه‌كان له كۆمپانیاى زێن العراق له‌مباره‌یه‌وه گوتى: "وه‌كو كۆمپانیاى زێن العراق شانازى ده‌كه‌ین كه به‌شێك بین له كه‌مپینى "اهلنا" بۆ به‌هاناوه‌چوونى ئاواره‌كان، كۆمپانیا وایده‌بینێت كه ئه‌ركى سه‌رشانیه‌تى پاڵپشتى له‌م كه‌مپینه بكات، چونكه زێن العراق له چوارچێوه‌ى به‌رپرسیارێتى كۆمه‌ڵایه‌تیدا خۆی به به‌شێك له كۆمه‌ڵگه‌ى ناوخۆیی ده‌زانێت و پابه‌نده به هاوكاریكردنى له هه‌موو روویه‌كانه‌وه بۆ ئه‌وه‌ى كۆمه‌ڵگه‌كه هه‌ڵبسێنێته‌وه و په‌ره‌یپێبدات و به‌شداربێت له چاره‌سه‌ركردنى قه‌یرانه مرۆیی و كۆمه‌ڵایه‌تییه‌كانیدا.\nلاى خۆیه‌وه موزیكژه‌ن نه‌سیر شه‌مه كه هاوكات رێكخه‌رى كه‌مپینى "اهلنا" بۆ به‌هاناوه‌چوونى ئاواره‌كانه ئه‌م هاوكارییه گرنگه‌ى كۆمپانیاى زێن العراقی به‌رزنرخاند كه بووه هۆی دروستكردنى ئه‌م دوو خێوه‌تگه‌یه و دابینكردنى 104 خانووى ئاماده به نوێترین تایبه‌تمه‌ندییه‌كان. شه‌مه هه‌روه‌ها ورده‌كارییه‌كى ته‌واوى له‌سه‌ر پرۆژه‌ى ئه‌م دوو خێوه‌تگه‌یه و چۆنێتى كاركردن تێیدا پێشكه‌ش كرد.هه‌روه‌ها هیواى به‌رده‌وامیی هاوكارییه‌كانى كۆمپانیاى زێن العراقى خواست له پێناو پاڵپشتیكردنى ئاواره‌كان له‌م قۆناغه سه‌خته‌دا كه عێراق پێیدا تێده‌په‌ڕێت


گۆڕستانی نوێی چه‌كدارانی داعش له‌خوێندنگاكانی فه‌لوجه ده‌دۆزرێنه‌وه | نیقاش\nسێ مانگ زیاتر به‌سه‌ر ئازادكردنی فه‌لوجه تێپه‌ڕیوه‌و هه‌موو رۆژێك نهێنییه‌كی نوێ ئاشكرا ده‌بێت، دواترینیان دۆزینه‌وه‌ی گۆڕستانێكه له‌ناو خوێندنگایه‌كی شاره‌كه‌دا كه فه‌رمانده‌كانی داعشی تیا نێژراوه.\n6.10.2016 | فه‌لوجه\nبه‌سه‌دان چه‌كداری داعش له‌گۆڕه‌پانی خوێندنگاو شوێنه گشتییه‌كانی دیكه نێژراون\nله‌ودیو دیواری خوێندنگه‌یه‌كی چۆڵه‌وه داعش گۆڕستانێكی تایبه‌تی دروستكردووه بۆ چه‌كداره عێراقی‌و بیانیه‌كانی له‌گه‌ڵ دیارترین فه‌رمانده‌كانی، له‌نێویاندا ئه‌بو ته‌ڵحه‌ی موهاجیرو ئه‌بو قه‌تاده‌ی لیبی‌و ئه‌بو ئه‌نه‌سی سوری.\nهێزه ئه‌منییه‌كانی عێراق له‌حوزه‌یرانی رابردوودا‌و له‌ئۆپه‌راسیۆنێكی سه‌ربازیدا كه سێ هه‌فته‌ی خایاند به‌به‌شداری سوپاو حه‌شدی شه‌عبی‌و فڕۆكه‌كانی هاوپه‌یمانی نێوده‌وڵه‌تی، توانیان فه‌لوجه كۆنترۆڵ بكه‌نه‌وه، دواتریش وره ورده خێزانه ئاواره‌كانی شاره‌كه ده‌ستیان به‌گه‌ڕانه‌وه كرد.\nله‌رۆژانی دواتری دوای ئازادكردنی شاره‌كه ئینجا روون بووه‌وه كه داعش چۆن فه‌لوجه‌ی به‌ڕێوه‌بردووه، ئه‌ویش له‌رێی ئاشكرابوونی جبه‌خانه‌و كارگه‌كانی چه‌ك‌و ئه‌و بڕیاره كاڕگێڕیانه‌ی كه ده‌ریكردبوون، له‌نێو دۆزراوه‌كانیشدا گۆڕستانێك هه‌یه كه 500 گۆڕی له‌خۆگرتووه، گۆڕه‌كان به‌ژماره ریزبه‌ند كراون‌و له‌یه‌ك ده‌ستپێده‌كات تا 500، له‌سه‌ر كێلی هه‌ر گۆڕێكیش ناوی كوژراوه‌كان‌و مێژووی مردنیان به‌رۆژو مانگ‌و ساڵ نووسراوه‌و زۆربه‌شیان له‌ماوه‌ی چوار مانگی پێش ئازادكردنی شاره‌كه كوژراون.\nفه‌ریق روكن عه‌بدولوه‌هاب ساعدی فه‌رمانده‌ی ئۆپه‌راسیۆنه‌كانی ئازادكردنه‌وه‌ی فه‌لوجه به"نیقاش"ی وت "ره‌نگه ئه‌م گۆڕستانه یه‌كێك بێت له‌چه‌ند گۆڕستانێك كه داعش بۆ كوژراوانی دروستی كردوون، ئه‌ویش له‌دوای ئه‌و گورزه سه‌ربازیه گه‌ورانه‌ی له‌كاتی پرۆسه‌ی ئازادكردنه‌وه‌ی فه‌لوجه‌دا دووچاریان هات، كوژرانی 500 ئه‌ندامیشی به‌راورد به‌قه‌باره‌ی ئه‌و شه‌ڕه‌ی له‌وێ به‌ڕێوه‌چوو، كه‌مه".\nده‌شڵێت "داعش باوه‌ڕی وابووه كه به‌ته‌واوی ده‌ستی به‌سه‌ر شاری فه‌لوجه‌دا گرتووه‌و كه‌س ناتوانێت له‌ژێر ده‌ستی ده‌ربهێنێت، بۆیه گۆڕستان‌و دادگای شه‌رعی دروست كردووه، به‌ڵام دواجار هیچیان لێ نه‌مایه‌وه، ئه‌م گۆڕستانه‌ش شایه‌تحاڵه بۆ سه‌ركه‌وتنی هێزه ئه‌منیه‌كانی عێراق له‌شه‌ڕی ئازادكردنی فه‌لوجه‌و توانایان له‌كۆتاییهێنان به‌تیرۆر".\nئه‌وه ده‌ركه‌وتووه كه نیوه‌ی گۆڕه‌كان چه‌ند رۆژێكی كه‌م به‌ر له‌ده‌ستپێكردنی شه‌ڕی فه‌لوجه هه‌ڵكه‌ندراوان به‌تایبه‌تی ئه‌وانه‌ی له‌ژماره 250 ده‌ستپێده‌كه‌ن بۆ 500، هه‌رچی ئه‌و گۆڕانه‌شه كه به ژماره 1 ده‌ستپێده‌كه‌ن بۆ 250 ئه‌وا كۆنن‌و هی ئه‌و چه‌كدارانه‌ن كه له شه‌ڕه‌كانی ده‌ره‌وه‌ی فه‌لوجه‌دا كوژراون‌و هێنراون بۆ ئه‌وێ بۆ ناشتنیان.\nشێوه‌ی گۆڕه‌كان به‌ڕوونی ئاماژه بۆ ئه‌وه ده‌كه‌ن كه به په‌له‌و بێ بایه‌خانه هه‌ڵكه‌ندراون، ته‌نانه‌ت كێلی گۆڕه‌كانیش كه ناوی كوژراوان‌و مێژووی مردنه‌كه‌یان له‌سه‌ر نووسراوه به‌شێوه‌یه‌كی په‌له‌و بێ بایه‌خپێدان نووسراوان، بگره هه‌ندێكیان هه‌ڵه‌ی زمانه‌وانیشیان تێدایه.\nعه‌مید یه‌حیا ره‌سوڵ وته‌بێژی ئۆپه‌راسیۆنه هاوبه‌شه‌كانی عێراق به"نیقاش"ی وت "رێژه‌یه‌كی زۆری ئه‌وانه‌ی له‌م گۆڕستانه‌دا نێژراون له‌چه‌كداره بیانیه‌كانن‌و پێموابێت ده‌گاته زیاتر له 80%، ئه‌مه‌ش مانای وایه ئه‌مانه‌ن كه ده‌یانه‌وێت ره‌وشی شاری فه‌لوجه‌و شاره‌كانی دیكه‌ی عێراق خراپ بێت‌و بكه‌ونه ژێر ده‌ستی تیرۆره‌وه".\nشایه‌تحاڵێك له‌و هاوڵاتییه مه‌ده‌نیانه‌ی له‌قه‌زای فه‌لوجه نیشته‌جێن، له‌كاتی ئه‌و گه‌شته‌ی "شانه‌ی راگه‌یاندنی جه‌نگی" له‌فه‌رمانده‌یی ئۆپه‌راسیۆنه هاوبه‌شه‌كان رێكیخستبوو، له‌نزیك گۆڕستانه‌كه وه‌ستابوو، باسی بوونی گۆڕی دیكه‌ی له‌ناوچه‌كه‌دا كرد، به‌ڵام ئاماژه‌ی بۆ ئه‌وه كرد كه زه‌حمه‌ته ئێستا بدۆزرێنه‌وه.\nئه‌و شایه‌تحاڵه كه نه‌یویست ناوی ئاشكرا بكرێت به"نیقاش"ی وت "له‌گه‌ڵ ده‌ستپێكردنی شه‌ڕی ئازادكردنی فه‌لوجه له‌لایه‌ن هێزه ئه‌منییه‌كانی عێراقه‌وه ژماره‌ی كوژراوانی رێكخراوه‌كه زیادی كردووه، ئه‌مه‌ش ناچاری كردووه هه‌ندێك له‌گۆڕه‌كانی نێو گۆڕستانه‌كه پڕبكاته‌وه‌و گۆڕی نوێ هه‌ڵبكه‌نێت كه ئه‌وانه‌ن ئێستا ده‌ركه‌وتوون".\nله‌لای خۆیه‌وه سه‌لامه خه‌فاجی ئه‌ندامی كۆمسیۆنی مافه‌كانی مرۆڤ له‌راگه‌یه‌ندراوێكی رۆژنامه‌وانیدا داوایكرد "لایه‌نه تایبه‌تمه‌نده‌كان گۆڕستانه‌كه بپارێزن تا ببێته شایه‌تحاڵی سه‌ركه‌وتنی هێزه قاره‌مانه‌كانمان".\nهه‌روه‌ها ده‌شڵێت "ئه‌و زانیاریانه‌ی له‌سه‌ر كێلی گۆڕه‌كان نووسراون له‌ناوو ره‌گه‌زنامه‌و مێژووه‌كان، به‌ڵگه‌ی حاشاهه‌ڵنه‌گرن له‌سه‌ر بوونی ئه‌ندامانی عه‌ره‌ب له‌ریزه‌كانی داعشدا، بۆیه پێویسته توێژه‌ران‌و ئه‌وانه‌ی بایه‌خ به‌بڵاوبوونه‌وه‌ی داعشه‌كان ده‌ده‌ن له‌سه‌ر ئاستی جیهان، لێكۆڵینه‌وه له‌گۆڕستانه‌كانی تیرۆریستان له‌فه‌لوجه‌و خالیدیه بكه‌ن‌و نه‌خشه‌یه‌كی سه‌ره‌تایی بۆفراوانبوونی داعش له‌ده‌وڵه‌تانی جیهاندا دابنێن".\nده‌شڵێت "بوونی ته‌رمی تیرۆریسته‌كان‌و زانیاری له‌سه‌ریان له‌سه‌ر خاكی عێراق، راستی مێژوویی گرنگن بۆ نه‌وه‌كانی داهاتوو".\nئه‌وه‌ی تائێستا ده‌ركه‌وتووه بێباكی حكومه‌ته به‌رامبه‌ر به‌گۆڕه‌كان‌و بایه‌خ پێنه‌دانیان، چونكه باس له‌وه ده‌كرێت كه ره‌نگه گۆڕه‌كان بڕوخێنێت‌و ته‌رمه‌كانیش بگوازێته‌وه بۆ شوێنێكی تر به‌مه‌به‌ستی سه‌رله‌نوێ ئاماده‌كردنه‌وه‌ی خوێندنگه‌كه بۆ گه‌ڕانه‌وه‌ی خوێندكاران له‌گه‌ڵ سه‌ره‌تای ساڵی نوێی خوێندن‌و گه‌ڕانه‌وه‌ی سه‌دان ئاواره بۆ شاره‌كه.\nفه‌لوجه به‌ر له‌ئازادكردنی به‌دووه‌م گه‌وره‌ترین مۆڵگه‌ی داعش له‌دوای موسڵ داده‌نرا، به‌ڵام مه‌ترسیدارترینیان بوو، باوه‌ڕیش وایه گۆڕستانی دیكه‌ی رێكخراوه‌كه له‌فه‌لوجه بدۆزرێنه‌وه كه یان هی ئه‌ندامه‌كانیه‌تی یاخود هی قوربانیانه له‌ئه‌ندامانی هێزه ئه‌منییه‌كان یان ئه‌و هاووڵاتیه مه‌ده‌نیانه‌ی له‌كاتی ده‌ستبه‌سه‌رداگرتنی شاره‌كه‌دا كوشتوونی.\nباوی ئه‌وه‌یه عه‌میه گۆڕه‌كه‌ت بۆ هه‌ڵكه‌نێ\nبه‌ناوبانگترین گۆڕهه‌ڵكه‌نی نه‌جه‌ف به‌فه‌یسبووك داواكاری وه‌رده‌گرێت


تۆفانێکی تویتەریی بۆ پشیوانیکردنی عەفرین دەستپێدەکات - RojNews\nتۆفانێکی تویتەریی بۆ پشیوانیکردنی عەفرین دەستپێدەکات\nژمارەیەک چالاکوانی تۆڕە کۆمەڵایەتییەکان لە هەرچوار پارچەی کوردستان، هەڵمەتێک لە تۆڕی کۆمەڵایەتی تویتەر ئەنجام دەدەن، بەپێی ڕاگەیەندراوێکیشیان، ئامانجیان لەو هەڵمەتە، داواکردنە لە ئەنجومەنی ئاسایشی نێودەوڵەتی، بۆ دروستکردنی ناوچەیەکی دژە فڕین لە کانتۆنی عەفرین.\nبڕیارە، کاتژمێر ٠٩:٠٠ ی ئەمشەو بە کاتی هەولێر ٠٧:٠٠ کاتی ئەوروپا، هەڵمەتێک لە تۆڕی کۆمەڵایەتی تویتەر، بۆ داواکردنی دروستکردنی ناوچەیەکی دژە فڕین لە کانتۆنی عەفرینی ڕۆژئاوای کوردستان ئەنجام دەدرێت.\nبەپێی ڕاگەیەندراوێک، کە لەسەر هەڵمەتەکە بڵاوکراوەتەوە، ئەو هەڵمەتە لەلایەن چالاکانی مەدەنی هەرچوار پارچەی کوردستان، ئامانجی هەڵمەتەکە، ئیدانەکردنی هێرشەکانی سوپای تورک و چەتەکانی بۆ سەر عەفرین و داواکردنە لە ئەنجومەنی ئاسایشی نێودەڵەتیی، بەمەبەستی ڕاگەیاندنی ناوچەی دژە نەفڕین لە عەفرین.\nهەڵمەتەکە بە دانانی هاشتاگی #NoFlyZone4Afrin لە تۆڕی کۆمەڵایەتی تویتەر ئەنجام دەدرێت و ڕێکخەرانی هەڵمەتەکە، داوا لەهەموو کەسێک دەکەن، کە بە دانانی ئەو هاشتاگە، بەشداریی لە هەڵمەتەکە بکات و پاڵپشتی خۆی بۆ عەفرین دەرببڕێت.


میوانی سەرهێڵ: ١٢٦\nزەكاتى ئاڵتون و خشڵى ئافرەت\nبەڕێزان سڵاوی خوای گەورەتان لێ بێت، زۆر سوپاستان دەکەم بۆ ئەم پێگە پڕ بایەخە بە زمانی کوردی، پەروەردگاری مەزن پاداشتتان بداتەوە. بەڕێزان، من 30 مسقاڵ ئاڵتون خشڵم هەیە کە 10 مسقاڵیان پێشەکی مارەییمەو یەک ساڵە زەواجم کردوە 20مسقاڵەکەی تری دیاریی هاوسەرەکەم و باوکم و هەندێ لە خزمەکانمە. جا نازانم دەبێ زەکاتی لێ بدەم یان نا، هاندێک دەڵێن خشڵی ئافرەت زەکاتی لێ دەکەوێت و هەندێکی تریش دەڵێن زەکاتی ناکەوێت. تکایە بەڵکو بفەرمون هەردوو بارەکەم بۆ ڕوونبکەنە...\nئایا زەكات دەدرێت بە یەتیم ؟\nئێمە 11 سەرخێزانین شەش كەسمان موچە خۆرین ئایا ئێمە زەكاتمان پێ ئەشێت؟\nئێمە 11 سەرخێزانین باوكم دوو ژنى هەیە یەكێكیان بەرگدوورە شەش كەسمان موچە خۆرین كەمترین موچەكەمان دووسەد هەزارە دوو خوشكم خوێندكارن و باوكم هیچ ئیشی نییە بەڵام دوومانگ جارێك بڕی هەشتا هەزار موچەى خانەنشینى وەرئەگرێت ئایا ئێمە زەكاتمان پێ ئەشێت؟ زۆر سوپاسا خوا جەزاى خێرتان بداتەوە.\nچوار ملیۆنم كۆكردۆتەوە بەمەبەستى ژنهێنان ئایا ئەو پارەیە زەكاتى ئەكەوێت؟\nمن فەرمانبەرم ماوەى چوار ساڵە بڕی چوار ملیۆن دینارى چاپى عێراقیم كۆكردۆتەوە بەمەبەستى ژنهێنان و دروست كردنى ماڵ ئایا ئەو پارەیە زەكاتى ئەكەوێت؟ وە لەماوەى ئەم چوار ساڵەدا زەكاتى ئەو پارەیەم دەركردووە بەڵام ئێستا پێم دەڵێن پارەیەك بۆ ماڵ دروست كردن بێت زەكاتى ناكەوێت ئێستا نازانم چى بكەم تكایە وەڵام.\nدەتوانم زەكاتی پارەكەم بدەم بەبراكەم كەوا خانوو دروست دەكات یەك دەفتەر قەرزارە\nالسلام علیكم ئایا دەتوانم زەكاتی پارەكەم بدەم بەبراكەم كەوا خانوو دروست دەكات و یەك دەفتەر قەرزارەو خانووەكەشی سادەیەو هیچ مەسرەفێكی زیادەی تیانەكدووەو ماڵ و منداڵیشى نی یە دەیەوێت ماڵ پێكەوە بێت. جزاكم الله خیرا.\n(45مسقاڵ زێری عيار 21کم هەیە) بەخۆشمی وەدەخەم.ئایە زەکاتی لێ دەکەوی\nمن (45مسقاڵ زێری عيار 21کم هەیە) بەخۆشمی وەدەخەم.ئایە زەکاتی لێ دەکەوی یان نا وەکەلێدەکەوی چەندی لێ دەکەوێ وەئایە دەکرێ بە پارە لێ ی دەربکەی ؟\nزەكات لە پارەی دەخیلەی منداڵ\nمن خوشكە زایەكم هەیە ساڵێكە تەمەنى بەڵام لەو كاتەوەى كە لە دایك بووە دایكى مانگى 100000ى بۆ لادەدات ئایا ئێستا ئەو پارەیە زەكاتى لەسەرە یان نا.